open-index/open-wikipedia-markdown huggingface dataset:
അശനി സങ്കേത്

ബിഭൂതിഭൂഷൺ ബന്ദോപാധ്യയുടെ  അശനിസങ്കേത് (অশনি সংকেত), 1944-ൽ മാതൃഭൂമി എന്ന ബംഗാളി മാസികയിൽ തുടർക്കഥയായി തുടക്കം കുറിച്ചു. പക്ഷെ, മാസിക  ഇടക്കു വെച്ചു നിന്നു പോയി. പിന്നീട് അദ്ദേഹത്തിന്റെ നിര്യാണശേഷം, 1959-ൽ പുസ്തകരൂപത്തിൽ പ്രസിദ്ധീകരിക്കപ്പെട്ടു. 
നോവലിന്റെ പശ്ചാത്തലം രണ്ടാം ലോക മഹായുദ്ധം വരുത്തിവെച്ച ഭക്ഷ്യക്ഷാമമാണ്. മുപ്പതു ലക്ഷത്തോളം പേരെ കൊന്നൊടുക്കിയ ഭക്ഷ്യക്ഷാമം മനുഷ്യസൃഷ്ടിയായിരുന്നു. 

## കഥാസംഗ്രഹം
ബംഗാളിലെ ഗ്രാമത്തിലാണ് കഥ നടക്കുന്നത്.  ഗംഗാചരൺ ചക്രവർത്തി എന്ന ബ്രാഹ്മണപണ്ഡിതനും പത്നി അനംഗയുമാണ് കേന്ദ്ര കഥാപാത്രങ്ങൾ.  സ്വച്ഛ സുന്ദരമായ ഗ്രാമജീവിതത്തെ ആകെ  ഉലച്ചു കൊണ്ട് ഭക്ഷ്യക്ഷാമം രൂക്ഷമാകുന്നു. യുദ്ധം കൊടുമ്പിരി കൊണ്ടിരിക്കേ,   കരിഞ്ചന്തക്കാരും  പൂഴ്ത്തിവെപ്പുകാരും കൊളളലാഭമുണ്ടാക്കിയെടുക്കാനായി ശ്രമിക്കുന്നതാണ് കാരണം.  സൂത്രശാലിയായ ഗംഗാചരൺ, ബ്രാഹ്മണത്വത്തെ കരുവാക്കി അരിയും മറ്റും ദാനമായി  നേടിയെടുക്കാൻ ശ്രമിക്കുന്നു. വിശപ്പടക്കാനായി  നീതിബോധങ്ങളെ ബലികൊടുക്കാനാകാത്തവരും എന്തും ചെയ്യാൻ തയ്യാറാകുന്നവരും നോവലിലുണ്ട്. .
## ചലച്ചിത്രാവിഷ്ക്കാരം
1973-ൽ സത്യജിത് റേ കാവ്യാത്മകമായി ഈ നോവലിനെ അതേപേരിൽത്തന്നെ  വെളളിത്തിരയിലേക്ക് പകർത്തി. . തിരക്കഥയുംസംഗീതവും, സംവിധാനവും റേ തന്നെ കൈകാര്യം ചെയ്തു. . ഗംഗാചരൺ ചക്രവർത്തിയായി  സൌമിത്ര ചാറ്റർജിയും, പത്നി അനംഗയായി ബംഗ്ളാദേശ് നടി  ബബിതയുമാണ് വേഷമിട്ടത്.  ഈ ചിത്രം  ബർളിൻ ഫിലിം ഫെസ്റ്റിവെലിൽ (1973) ഗോൾഡൻ ബെയർ നേടിയെടുത്തു. ദേശീയ തലത്തിൽ, 1973--ൽ തന്നെ സംഗീതത്തിനും, മികച്ച വർണ്ണ ഫോട്ടോഗ്രഫിക്കും, മികച്ച ബംഗാളി ചിത്രത്തിനുമുളള രാഷ്ട്രപതിയുടെ  അംഗീകാരവും  ലഭിക്കുകയുണ്ടായി. പശ്ചിമബംഗാൾ ഗവണ്മെന്റ് 1973-ലെ മികച്ച ചിത്രത്തിനുളള അവാർഡ്, അശനി സങ്കേതിനും, മികച്ച നടനുളള അവാർഡ് മുഖ്യ ഭാഗമഭിനയിച്ച   സൌമിത്ര ചാറ്റർജിക്കും നല്കി 

## അവലംബം
 

വർഗ്ഗം:ബംഗാളി നോവലുകൾ
വർഗ്ഗം:ബിഭൂതിഭൂഷൺ ബന്ദോപാധ്യായുടെ നോവലുകൾ
കടലുണ്ടി തീവണ്ടിയപകടം

കേരളത്തിൽ കോഴിക്കോട് ജില്ലയിലെ കടലുണ്ടിയിൽ 2001 ജൂൺ 22-ന് ഉണ്ടായ തീവണ്ടി അപകടമാണ് **കടലുണ്ടി തീവണ്ടിയപകടം**. മദ്രാസ് മെയിൽ (മംഗലാപുരം-ചെന്നൈ എക്സ്പ്രസ് (6602)) കടലുണ്ടി പുഴയുടെ മീതെ കടന്നുപോകുമ്പോൾ പാലം പൊളിയുകയും 3 ബോഗികൾ പുഴയിലേക്ക് മറിയുകയും ചെയ്തു. ഈ അപകടത്തിൽ 52 പേർക്ക് ജീവഹാനി സംഭവിച്ചു, ഒപ്പം 222 പേർക്ക് പരിക്കേറ്റിരുന്നു. ഇന്ത്യൻ റെയിൽവേ പ്രത്യേക അന്വേഷണ കമ്മിഷനെ നിയോഗിക്കുകയും ചെയ്തു. 

കോഴിക്കോട് റെയിൽവേ സ്റേഷനിൽ നിന്നും വൈകുന്നേരം 4:45 നു പുറപ്പെട്ട മംഗലാപുരം-ചെന്നൈ എക്സ്പ്രസാണ് പാലത്തിൽ നിന്നും പുഴയിലേക്കു വീണത്. ട്രെയിനിന്റെ 3 ബോഗികൾ പാലത്തിൽ നിന്നും പുഴയിലേക്കു പതിച്ചു. ഇതിൽ 2 ബോഗികൾ പാലത്തിൽ തൂങ്ങിക്കിടന്നു. പഴക്കമുള്ള പാലമായതിനാൽ ഒരു തൂണു തകർന്ന് അപകടമുണ്ടായതെന്നാണ് കരുതുന്നത്. എന്നാൽ അപകടം നടന്നു വർഷങ്ങൾ കഴിഞ്ഞും ദുരന്തകാരണം റെയിൽവേക്ക് അജ്ഞാതമാണ്. ബോഗി പാളം തെറ്റിയതാണെന്ന് ഒരു വിഭാഗവും ഒരു തൂൺ ചരിഞ്ഞതോ താഴുകയോ ചെയ്തതാവാം ദുരന്തകാരണം എന്ന് മറ്റൊരു വിഭാഗവും വിശ്വസിക്കുന്നു. തകർന്ന തൂണിന്റെ മുകൾഭാഗം ഫറോക്ക് റെയിൽവേ സ്‌റ്റേഷനിൽ സൂക്ഷിച്ചിരിക്കുന്നു. വർഷങ്ങൾക്കു ശേഷവും തകർന്ന തൂണിന്റെ ബാക്കിവരുന്ന ഭാഗം കുഴിച്ചെടുത്ത് ഇതുവരെ പരിശോധിക്കപ്പെട്ടിട്ടില്ല. 

## അവലംബം

വർഗ്ഗം:കേരളത്തിൽ നടന്ന ദുരന്തസംഭവങ്ങൾ
വർഗ്ഗം:ഇന്ത്യയിലെ തീവണ്ടി അപകടങ്ങൾ
പാവട്ട മുരിയാന

റുബിയേസീ കുടുംബത്തിലെ ഒരു ജനുസ്സായ പാവട്ടയിലെ ഒരു സ്പീഷിസാണ് **പാവട്ട മുരിയാന** - ***Pavetta muiriana***. കാമറൂണിലാണ് സഹജമായി ഇവ കാണപ്പെടുന്നത്. ഉഷ്ണമേഖലയിലും ഉഷ്ണമേഖലയോടടുത്ത പ്രദേശങ്ങളിലും താഴ്ന്ന വനമേഖലയിലാണ് ഇവ സാധാരണ കാണപ്പെടുന്നത്. ആവാസമേഖലയിൽ ഇവ വംശനാശം നേരിടുന്നു. 

## അവലംബം
* Cheek. M. 2004.  ''Pavetta muiriana''.   2006 IUCN Red List of Threatened Species.   Downloaded on 23 August 2007.

വർഗ്ഗം:പാവട്ട
പാവട്ട മൊല്ലിസ്സിമ

റുബിയേസീ കുടുംബത്തിലെ ഒരു ജനുസ്സായ പാവട്ടയിലെ ഒരു സ്പീഷിസാണ് **പാവട്ട മൊല്ലിസ്സിമ ** - ***Pavetta mollissima***. ഘാനയിലും ഐവറി കോസ്റ്റിലുമാണ് ഇവ സഹജമായി കാണപ്പെടുന്നത്. ഇവിടെ ഇവ വംശനാശം നേരിടുന്നു.

## അവലംബം
* Hawthorne, W. 1998.  ''Pavetta mollissima''.   2006 IUCN Red List of Threatened Species.   Downloaded on 23 August 2007.

വർഗ്ഗം:പാവട്ട
പാവട്ട മോണ്ടികോള

റുബിയേസീ കുടുംബത്തിലെ ഒരു ജനുസ്സായ പാവട്ടയിലെ ഒരു സ്പീഷിസാണ് **പാവട്ട മോണ്ടികോള ** - ***Pavetta monticola***. ഇക്വറ്റോറിയൽ ഗിനിയയിലും സാവോ ടോം ആൻഡ് പ്രിൻസിപ്പെയിലുമാണ് സഹജമായ ഇവയുടെ വാസമേഖല. 

## അവലംബം
* World Conservation Monitoring Centre 1998.  ''Pavetta monticola''.   2006 IUCN Red List of Threatened Species.   Downloaded on 23 August 2007.

വർഗ്ഗം:പാവട്ട
പാവട്ട റ്റൈഡിസ്സിമ

റുബിയേസീ കുടുംബത്തിലെ ഒരു ജനുസ്സായ പാവട്ടയിലെ ഒരു സ്പീഷിസാണ് **പാവട്ട റ്റൈഡിസ്സിമ ** - ***Pavetta nitidissima***. ടാൻസാനിയായിലാണ് സഹജമായി ഇവ കാണപ്പെടുന്നത്. 

## അവലംബം
* Lovett, J. & Clarke, G.P. 1998.  ''Pavetta nitidissima''.   2006 IUCN Red List of Threatened Species.   Downloaded on 23 August 2007.

വർഗ്ഗം:പാവട്ട
ഷാർജ ക്രിക്കറ്റ് അസോസിയേഷൻ സ്റ്റേഡിയം

**ഷാർജ ക്രിക്കറ്റ് അസ്സോസിയേഷൻ സ്റ്റേഡിയം** () യു.എ.ഇ.യിലെ ഷാർജ എമിറേറ്റിലാണ് സ്ഥിതി ചെയ്യുന്നത്. 1980ലാണ് ഈ സ്റ്റേഡിയം നിർമ്മിച്ചത് പിന്നീട് പല വർഷങ്ങളിലായി അത് വിവിധ വികസനങ്ങൾക്ക് വിധേയമായിട്ടുണ്ട്. യു.എ.ഇ., അഫ്ഗാനിസ്ഥാൻ എന്നീ ടീമുകളുടെ ഹോം ഗ്രൗണ്ടുകൂടിയാണ് ഇത്.

## അവലംബം

വർഗ്ഗം:യുഎഇയിലെ ക്രിക്കറ്റ് സ്റ്റേഡിയങ്ങൾ
ശുഐബ് മാലിക്

**ശുഐബ് മാലിക്** (ഉർദു: شعیب ملک) (ജനനം: 1 ഫെബ്രുവരി 1982) ഒരു പാകിസ്താനി ക്രിക്കറ്ററും മുൻ ക്യാപ്റ്റനുമാണ്. ഒരു ഓൾറൗണ്ടർ എന്ന നിലയിലാണ് അദ്ദേഹം ടീമിൽ പരിഗണിക്കപ്പെടുന്നത്. 1999ൽ വെസ്റ്റ് ഇൻഡീസിനെതിരെയാണ് മാലിക്ക് തന്റെ ഏകദിന അരങ്ങേറ്റം കുറിച്ചത്. 2001ൽ ബംഗ്ലാദേശിനെതിരെ ടെസ്റ്റിൽ അദ്ദേഹം അരങ്ങേറ്റം നടത്തി. ഏകദിനത്തിൽ 5000ത്തിലേറെ റൺസും നൂറിലേറെ വിക്കറ്റും അദ്ദേഹം നേടിയിട്ടുണ്ട്. ഇന്ത്യൻ ടെന്നിസ് താരം സാനിയ മിർസയാണ് ഭാര്യ.

## ടെസ്റ്റ് ശതകങ്ങൾ

## ഏകദിന ശതകങ്ങൾ

## അവലംബം

## പുറത്തേക്കുള്ള കണ്ണികൾ
*

വർഗ്ഗം:1982-ൽ ജനിച്ചവർ
വർഗ്ഗം:ഫെബ്രുവരി 1-ന് ജനിച്ചവർ
വർഗ്ഗം:പാകിസ്താൻ ക്രിക്കറ്റ് കളിക്കാർ
സിൻഹളീസ് സ്പോർട്ട്സ് ക്ലബ് ഗ്രൗണ്ട്

**സിൻഹളീസ് സ്പോർട്ട്സ് ക്ലബ് ഗ്രൗണ്ട്** () ശ്രീലങ്കയിലെ വളരെ പ്രധാനപ്പെട്ട ഒരു ക്രിക്കറ്റ് ഗ്രൗണ്ടാണ്.ശ്രീലങ്കൻ തലസ്ഥാനമായ കൊളംബോയിലാണ് ഇത് സ്ഥിതി ചെയ്യുന്നത്. ശ്രീലങ്കയിൽ ക്രിക്കറ്റ് നിയന്ത്രിക്കുന്ന *ശ്രീലങ്ക ക്രിക്കറ്റ്* എന്ന സംഘടനയുടെ ആസ്ഥാന ഗ്രൗണ്ടാണ് ഇത്.ഇവിടെ ആദ്യ ടെസ്റ്റ് മത്സരം അരങ്ങേറിയത് 1984ലായിരുന്നു. ശ്രീലങ്കൻ ക്രീക്കറ്റ് ടീമിന് മികച്ച ടെസ്റ്റ് റെക്കോർഡുള്ള ഗ്രൗണ്ടാണിത്.

## അവലംബം

## പുറത്തേക്കുള്ള കണ്ണികൾ
*Cricinfo SSC ground profile
വർഗ്ഗം:ശ്രീലങ്കയിലെ ക്രിക്കറ്റ് സ്റ്റേഡിയങ്ങൾ
ഗദ്ദാഫി സ്റ്റേഡിയം

**ഗദ്ദാഫി സ്റ്റേഡിയം** (ഉർദു:) ഒരു പ്രസിദ്ധമായ ക്രിക്കറ്റ് ഗ്രൗണ്ടാണ്. പാകിസ്താനിലെ ലാഹോറിലാണ് ഇത് സ്ഥിതിചെയ്യുന്നത്. 1959ലാണ് ഈ സ്റ്റേഡിയം നിർമിച്ചത്. 1996ലെ ലോകകപ്പ് ക്രിക്കറ്റ് ഫൈനൽ അരങ്ങേറിയത് ഇവിടെയാണ്. പാകിസ്താനിലെ ഏറ്റവും വലിയ ക്രിക്കറ്റ് സ്റ്റേഡിയമാണ് ഇത്. ലിബിയൻ നേതാവായിരുന്ന കേണൽ മുഅമ്മർ ഗദ്ദാഫിയുടെ ബഹുമാനാർത്ഥമാണ് *ഗദ്ദാഫി സ്റ്റേഡിയം* എന്ന പേരു ഈ സ്റ്റേഡിയത്തിന് നൽകിയത്.

## റെക്കോർഡുകൾ
### [[ടെസ്റ്റ് ക്രിക്കറ്റ്|ടെസ്റ്റ്]]
* **ഉയർന്ന ടീം സ്കോർ**: 699, - പാകിസ്താൻ v/s ഇന്ത്യ - 1989.
* **കുറഞ്ഞ ടീം സ്കോർ**: 73, - ന്യൂസിലൻഡ് v/s പാകിസ്താൻ - 2002.
* **ഉയർന്ന വ്യക്തിഗത സ്കോർ**: 329, - ഇൻസമാം-ഉൾ-ഹഖ് (പാകിസ്താൻ) v/s ന്യൂസിലൻഡ് - 2002.

### [[ഏകദിന ക്രിക്കറ്റ്|ഏകദിനം]]
* **ഉയർന്ന ടീം സ്കോർ**: 357/9, - ശ്രീലങ്ക v/s ബംഗ്ലാദേശ് - 2008.
* **കുറഞ്ഞ ടീം സ്കോർ**: 75, - പാകിസ്താൻ v/s ശ്രീലങ്ക - 2009.
* **ഉയർന്ന വ്യക്തിഗത സ്കോർ**: 139*, - ഇജാസ് അഹമ്മദ് (പാകിസ്താൻ) v/s ഇന്ത്യ - 1997.

## അവലംബം

## പുറത്തേക്കുള്ള കണ്ണികൾ
*Cricinfo.com ground profile
*List of all Test matches played at Gaddafi Stadium, Lahore
*List of all ODI matches played at Gaddafi Stadium, Lahore
*Google Maps satellite photo of Gaddafi Stadium
*Location Map Gaddafi Stadium, Lahore

വർഗ്ഗം:പാകിസ്താനിലെ ക്രിക്കറ്റ് സ്റ്റേഡിയങ്ങൾ
ഇൻസമാം-ഉൽ-ഹഖ്

**ഇൻസമാം-ഉൾ-ഹഖ്** (ജനനം:3 മാർച്ച് 1970) ഒരു പാകിസ്താൻ അന്താരാഷ്ട്ര ക്രിക്കറ്ററും മുൻ ക്യാപ്റ്റനുമായിരുന്നു. 1992 ലോകകപ്പിലെ മികച്ച ബാറ്റിംഗ് പ്രകടനങ്ങളിലൂടെയാണ് അദ്ദേഹം ആദ്യമായി അന്താരാഷ്ട്ര ശ്രദ്ധയാകർഷിക്കുന്നത്.ലോക ക്രിക്കറ്റ് ചരിത്രത്തിലെ ഏറ്റവും മികച്ച ബാറ്റ്സ്മാൻ എന്ന നിലയിൽ അദ്ദേഹം അറിയപ്പെടുന്നു 2003 മുതൽ 2007 വരെ പാകിസ്താൻ ക്രിക്കറ്റ് ടീമിന്റെ ക്യാപ്റ്റനായിരുന്നു അദ്ദേഹം. 2007 ഒക്ടോബർ 5ന് അദ്ദേഹം അന്താരാഷ്ട്ര ക്രിക്കറ്റിൽനിന്ന് വിരമിച്ചു.

## അവലംബം

## പുറത്തേക്കുള്ള കണ്ണികൾ
*
*

വർഗ്ഗം:1979-ൽ ജനിച്ചവർ
വർഗ്ഗം:മാർച്ച് 3-ന് ജനിച്ചവർ
വർഗ്ഗം:പാകിസ്താൻ ക്രിക്കറ്റ് കളിക്കാർ
വർഗ്ഗം:സിതാര എ ഇംതിയാസ് പുരസ്കാരജേതാക്കൾ
ലെപിഡോപ്റ്റെറ

ഷഡ്പദങ്ങളിലെ വലിയ നിരയാണ് ചിത്രശലഭവും, നിശാശലഭവും ഉൾപ്പെടുന്ന **ലെപിഡോപ്റ്റെറ** (Lepidoptera). ശൽക്കങ്ങൾ എന്നർത്ഥം വരുന്ന ലെപിസ് (Lepis) ചിറക് എന്നർത്ഥം വരുന്ന പ്റ്റീറോൺ (Pteron) എന്നീ ഗ്രീക്ക് പദങ്ങളിൽ നിന്നാണ് ലെപിഡോപ്റ്റീറ എന്ന നാമം ഉണ്ടായത്. 

## അവലംബം

വർഗ്ഗം:ശലഭങ്ങൾ
വർഗ്ഗം:കാൾ ലിനേയസ് നാമകരണം ചെയ്തവ
ഛായാഗ്രഹണശാസ്ത്രം

ഛായാഗ്രഹണത്തിന്റെ വിവിധ വശങ്ങളിൽ ഭൗതികം, രസതന്ത്രം മുതലായ ശാസ്ത്രശാഖകൾ ഉപയോഗിക്കുന്നതിനെ ഛായാഗ്രഹണശാസ്തം എന്നു പറയുന്നു. ഛായാഗ്രാഹി, ലെൻസുകൾ, ഛായാഗ്രാഹിയുടെ പ്രവർത്തനങ്ങൾ, ഛായാഗ്രാഹിയുടെ ഇലക്ട്രോണിക് ഭാഗങ്ങൾ, ഫിലിം കഴുകലും വികസനവും എല്ലാം ഛായാഗ്രഹണശാസ്ത്രത്തിൽ ഉൾപ്പെടുന്നു.
## പരസ്പരപൂരണ നിയമം
എക്സ്പോഷർ ∝ അപ്പെർച്വർ വിസ്തീർണ്ണം × എക്സ്പോഷർ സമയം × ദൃശ്യത്തിന്റെ പ്രകാശമാനം

പരസ്പരപൂരണ നിയമം പ്രകാശത്തിന്റെ തീവ്രതയിലും, പതിക്കുന്ന സമയത്തിലും വ്യത്യാസം എങ്ങനെ എക്സ്പോഷർ മാറ്റം വരുത്തുന്നു എന്നു നിർവചിക്കുന്നു. ഒരു നിശ്ചിത എക്സ്പോഷറിൽ ഷട്ടർ വേഗവും അപ്പെർച്വറും തമ്മിലുള്ള ബന്ധം കാണിക്കുന്നു. ഇവയിലുള്ള മാറ്റം *പടി* അഥവാ *സ്റ്റോപ്പ്* ആയാണ് അളക്കുന്നത്. രണ്ടിന്റെ ഒരു ഘടകമാണ് ഒരു പടി.

ഉദാ: എക്സ്പോഷർ പകുതിയാക്കാൻ മൂന്നു വഴികൾ ഉണ്ട്

# അപ്പെർച്വർ ഒരു പടി കുറക്കുക.
# ഷട്ടർ വേഗത ഒരു പടി കൂട്ടുക.
# ദൃശ്യത്തിലെ പ്രകാശം പകുതിയാക്കുക.
## ഛായാഗ്രഹണ ലെൻസുകൾ

ഒരു ഛായാഗ്രഹണകാചം അഥവാ ഫോട്ടോഗ്രാഫിക് ലെൻസ് പല കാച ഭാഗങ്ങളുപയോഗിച്ചാണ് നിർമ്മിക്കുക. വർണ്ണവിപഥനം, ഗോളീയവിപഥനം, മറ്റുള്ള വിപഥനങ്ങൾ എന്നിവ പരമാവധി കുറക്കുക എന്നതാണ് പല കാചഭാഗങ്ങളുപയോഗിച്ച് ഛായാഗ്രഹണകാചം നിർമ്മിക്കുന്നതിന്റെ ലക്ഷ്യം.

ചെറിയ അപ്പെർച്വർ ഉപയോഗിക്കുന്നതിലൂടെ ഒരുവിധം വിപഥനങ്ങളെയെല്ലാം കുറയ്ക്കാൻ സാധിക്കും. ഗോളീയമല്ലാത്ത കാചഭാഗങ്ങളുപയോഗിച്ചാൽ വിപഥനങ്ങൾ അത്യധികം കുറയ്ക്കാൻ സാധിക്കും, പക്ഷെ അഗോളീയകാചങ്ങളുടെ നിർമ്മിതി ഗോളീയകാചങ്ങളുടെ നിർമ്മിതിയുമായി തട്ടിച്ചു നേക്കുമ്പോൾ വളരെ പ്രയാസമേറിയതാണ്. ആധുനിക നിർമ്മാണരീതികളുടെ വരവോടെ അഗോളീയകാചങ്ങളുടെ നിർമ്മാണച്ചെലവ് കുറഞ്ഞുവരുന്നുണ്ട്. അതുമൂലം ഇപ്പോൾ വിലകുറഞ്ഞ ഉപഭോക്തൃ ഛായാഗ്രഹണകാചങ്ങളിലും ഇവ കുറഞ്ഞതോതിലാണെങ്കിലും ഉപയോഗിച്ചു വരുന്നു.

എല്ലാ ഛായാഗ്രഹണകാചങ്ങളും പലഘടകങ്ങളിൽ വിട്ടുവീഴ്ച ചെയ്ത് രൂപകല്പന ചെയ്തവയാണ്, വിലയും ഇതിൽ ഒരു ഘടകമാണ്. ഫോക്കസ് ദൂരം മാറ്റാൻ കഴിയുന്ന കാചങ്ങളിൽ(സൂം ലെൻസ്) കൂടുതൽ വിട്ടുവീഴ്ച്ചകൾ വേണ്ടി വരുന്നതിനാൽ നിശ്ചിത ഫോക്കസ് ദൂരമുള്ള കാചങ്ങളുടെ(പ്രൈം ലെൻസ്) ഗുണമേന്മയും പ്രകടനമികവും അവയ്ക്കുണ്ടാകില്ല.

വർഗ്ഗം:ഛായാഗ്രഹണം
തോമസ് ജോൺ ഡിബിൻ

ഇംഗ്ലീഷ് നടനും നാടകകൃത്തും ഗാനരചയിതാവമായിരുന്നു **തോമസ് ജോൺ ഡിബിൻ**. 1771 മാർച്ച് 21-ന് ലണ്ടനിൽ ജനിച്ചു. ചെറുപ്പകാലത്ത് ഗൃഹോപകരണങ്ങൾ അലങ്കരിക്കുന്നതിലാണ് പരിശീലനം നേടിയതെങ്കിലും അതുപേക്ഷിച്ച് ഒരു നാടകസംഘത്തിൽ ചേർന്നു. 1795-ൽ ലണ്ടനിലെ സാഡ്‌ലേഴ്സ് വെൽസ് തിയെറ്ററിൽ സ്റ്റേജ് മാനേജരായും പിന്നീട് ഡ്രൂറിലെയ് ൻ തിയെറ്ററിൽ പ്രോമോട്ടറായും സേവനമനുഷ്ഠിച്ചു. 1816-ൽ സറേ തിയെറ്റർ ഏറ്റെടത്തുവെങ്കിലും ആ രംഗത്ത് വിജയിക്കുവാൻ കഴിഞ്ഞില്ല.

## രചനകൾ

ഓപ്പറകളും കോമഡികളും ഗാനങ്ങളുമായി അനേകം രചനകൾ ഡിബ്ഡിന്റേതായുണ്ട്. ഈ രചനകളാണ് ഇദ്ദേഹത്തിന് വളരെയധികം പ്രശസ്തിനേടിക്കൊടുത്തത്. *മദർ ഗൂസ്* എന്ന പേരിൽ രചിച്ച ആംഗ്യനാടകം വമ്പിച്ച സാമ്പത്തിക വിജയം നേടി. കോമാളിയായി രംഗത്തുവന്ന ഗ്രീമാൾഡി നാടക വിജയത്തിന് ഏറെ സഹായിച്ചു. റോയൽ അംഫി തിയെറ്ററിൽ 1812-ൽ അവതരിപ്പിച്ച *ദ് ഹൈമെറ്റിൽഡ് റേസർ* എന്ന ആംഗ്യനാടകവും വമ്പിച്ച വിജയം കരസ്ഥമാക്കി. ഇരുനൂറോളം നാടകങ്ങളും ഓപ്പറകളും രചിച്ച ഡിബ്ഡിൻ അനേകം ഗാനസമാഹാരങ്ങളും പ്രസിദ്ധീകരിക്കുകയുണ്ടായി. *ദി ഓക്ക് ടേബിൾ*, *ദ് സ്നഗ് ലിറ്റിൽ ഐലന്റ്* എന്നീ ഗാനങ്ങൾ വളരെ പ്രചാരം നേടിയവയാണ്.  1841 സെപ്റ്റംബർ 16-ന് ലണ്ടനിൽ ഡിബ്ഡിനിൽ അന്തരിച്ചു.

## പുറത്തേക്കുള്ള കണ്ണികൾ
*http://www.guise.plus.com/History/Dibdin/TJDibdin/TJDibdin.htm 
*http://spenserians.cath.vt.edu/authorrecord.php?action=GET&recordid=33560

വർഗ്ഗം:1771-ൽ ജനിച്ചവർ
വർഗ്ഗം: 1841-ൽ മരിച്ചവർ
വർഗ്ഗം:മാർച്ച് 21-ന് ജനിച്ചവർ
വർഗ്ഗം:സെപ്റ്റംബർ 16-ന് മരിച്ചവർ

വർഗ്ഗം:നാടക അഭിനേതാക്കൾ
വർഗ്ഗം:നാടകകൃത്തുക്കൾ
വർഗ്ഗം:ഗാനരചയിതാക്കൾ
ഡിമിത്രി ഡോൺസ്കോയ്

മോസ്കോയിലെ ഭരണാധിപൻ (ഗ്രാൻഡ് പ്രിൻസ്) ആയിരുന്നു **ഡിമിത്രി ഡോൺസ്കോയ്** (1350 ഒക്ടോബർ 12 – 1389 മേയ് 19),. ഡിമിത്രി ഇവാനോവിച് എന്നും പേരുണ്ട്. ഭരണാധികാരിയായിരുന്ന ഇവാൻ രണ്ടാമന്റെ (1326-59) മകനായി ജനിച്ചു.

## മോസ്കോയിലെ ഭരണാധിപൻ

ഇവാൻ മരണമടഞ്ഞതിനെത്തുടർന്ന് ഇദ്ദേഹം 1359-ൽ മോസ്കോയിലെ ഭരണാധിപനായിത്തീർന്നപ്പോൾ ഒമ്പതുവയസ്സു മാത്രമേ പ്രായമെത്തിയിരുന്നുള്ളൂ. ആയതിനാൽ റീജൻസിയിലാണ് ഭരണം തുടങ്ങിയത്. തന്റെ വരുതിയിൽ നിൽക്കാൻ തയ്യാറാകാത്ത മറ്റു ഭരണാധികാരികളോടേറ്റുമുട്ടുന്നതിന് ഡിമിത്രി മടിച്ചിരുന്നില്ല. മോസ്കോ കീഴടക്കാനുള്ള ലിത്വാനിയയുടെ ശ്രമങ്ങളെ 1360-കളിൽ ഇദ്ദേഹം പരാജയപ്പെടുത്തിയിരുന്നു. മോസ്കോയിലെ ക്രെംലിൻ ശക്തിപ്പെടുത്തുന്നതിനുള്ള പണി 1367-ൽ തുടങ്ങി.

## വ്ലാഡിമിറിലെ ഗ്രാൻഡ് പ്രിൻസ്

തെക്കൻ റഷ്യയിലെ മംഗോൾ-ടാട്ടറുകളുടെ രാജ്യമായിരുന്ന ഗോൾഡൻ ഹോഡിലെ (Golden Hord) ഭരണാധിപൻ (ഖാൻ) ഇദ്ദേഹത്തിന്റെ ഭരണത്തെ അംഗീകരിച്ചിരുന്നു. *വ്ലാഡിമിറിലെ ഗ്രാൻഡ് പ്രിൻസ്* എന്ന പദവി അവർ ഇദ്ദേഹത്തിനു നൽകി. റഷ്യയിൽ 13-ആം നൂറ്റാണ്ടിൽ ടാട്ടറുകളുടെ ആക്രമണം തുടങ്ങിയശേഷം അവരെ എതിർത്തു തോൽപ്പിക്കാൻ തക്കവണ്ണം ശക്തിമാനായിത്തീർന്ന ആദ്യത്തെ റഷ്യൻ ഭരണാധികാരിയാണിദ്ദേഹം. ആഭ്യന്തരപ്രശ്നങ്ങൾ നിമിത്തം ഗോൾഡൻ ഹോഡ് ദുർബലമായ സമയമായിരുന്നു ഇത്. ഡോൺ നദിക്കു സമീപം കുലികോവോയിൽ 1380 സെപ്റ്റംബറിൽ ടാട്ടറുകളെ തോൽപ്പിക്കാൻ കഴിഞ്ഞത് റഷ്യയിൽ ഇദ്ദേഹത്തിന് വ്യാപകമായ അംഗീകാരം നേടിക്കൊടുത്തു. ഇതിനെത്തുടർന്ന് ഡോണുമായി ബന്ധപ്പെട്ടവൻ എന്നർഥം വരുന്ന *ഡോൺസ്കോയ്* എന്ന പേരുകൂടി ഇദ്ദേഹത്തിനു ലഭിച്ചു. ടാട്ടർ ഭരണാധിപനായിരുന്ന (ഖാൻ), മമായി (Mamai)യെയാണ് ഇദ്ദേഹം പരാജയപ്പെടുത്തിയത്. ഇദ്ദേഹം ടാട്ടറുകളെ തോൽപ്പിച്ചതോടെ മോസ്കോയിലെ ഗ്രാൻഡ് പ്രിൻസിന്റെ അന്തസ്സും പദവിയും ഉയരുകയും ശക്തി വർധിക്കുകയുമുണ്ടായി. ഇതോടെ റഷ്യയിലെ ദേശീയ ഭരണാധിപനെന്ന പരിഗണന മോസ്കോയിലെ ഗ്രാൻഡ് പ്രിൻസിന് ലഭിക്കുകയും ചെയ്തു. 1389-ൽ മോസ്കോയിൽ ഇദ്ദേഹം നിര്യാതനായി.

## പുറത്തേക്കുള്ള കണ്ണികൾ
*http://encyclopedia2.thefreedictionary.com/Dimitri+Donskoy
*http://www.tutorgigpedia.com/ed/Dmitri_Donskoi

വർഗ്ഗം:1350-ൽ ജനിച്ചവർ
വർഗ്ഗം: 1389-ൽ മരിച്ചവർ
വർഗ്ഗം:ഒക്ടോബർ 12-ന് ജനിച്ചവർ
വർഗ്ഗം:മേയ് 19-ന് മരിച്ചവർ
ഡിമിത്രിയസ് III

thumb|250px|right|ഡിമിത്രിയസ് III

സെല്യൂസിദ് വംശത്തിലെ ഒരു രാജാവായിരുന്നു **ഡിമിത്രിയസ് III**. ബി. സി. 95 മുതൽ 88 വരെ ഇദ്ദേഹം സിറിയയിൽ ഭരണം നടത്തി. സെല്യൂസിദ് വംശത്തിലെ ഡിമിത്രിയസ് രണ്ടാമന്റെ ചെറുമകനാണിദ്ദേഹം. ബി. സി. 95-ൽ ഡമാസ്കസ് പിടിച്ചടക്കി. സഹോദരനായ ഫിലിപ്പിനേയും ഡിമിത്രിയസ് സിറിയയിലെ ഭരണത്തിൽ പങ്കാളിയാക്കിയിരുന്നു. അറബികളും പാർത്തിയക്കാരും ചേർന്ന് ബി. സി. 88-ൽ ഡിമിത്രിയസിനെ യുദ്ധത്തിൽ തോൽപ്പിച്ചു. പാർത്തിയക്കാർ ഡിമിത്രിയസിനെ തടവിലാക്കി. തടങ്കലിൽവച്ച് ഇദ്ദേഹം മരണമടഞ്ഞു.

## പുറത്തേക്കുള്ള കണ്ണികൾ
* http://www.livius.org/de-dh/demetrius/demetrius_iii_eucaerus.html

വർഗ്ഗം:സെല്യൂസിദ് രാജാക്കന്മാർ
കേദാർ രാജാ

ബിഭൂതിഭൂഷൺ ബന്ദോപാധ്യായുടെ  കേദാർ രാജ (কেদার রাজা ) ആദ്യം മാതൃഭൂമി എന്ന ബംഗാളി മാസികയിൽ ഖണ്ഡശ്ശഃ പ്രസിദ്ധീകരിക്കപ്പെട്ടു. 1945-ലാണ് പുസ്തക രൂപത്തിൽ പുറത്തിറങ്ങിയത്.     . പണ്ടെന്നോ അസ്തമിച്ചുപോയ രാജപാരമ്പര്യത്തിന്റെ നിഴലിൽ ജീവിക്കുന്ന, ശുദ്ധമനസ്ക്കരായ ഒരു പിതാവിന്റേയും പുത്രിയുടേയും നിഷ്കളങ്കത ചൂഷണം ചെയ്യപ്പെടുന്നതാണ്  പ്രതിപാദ്യ വിഷയം

## കഥാസംഗ്രഹം
പേരിൽ മാത്രം ***രാജ***പദവിയുളള  ഗഡ് ശിവപൂർ ഗ്രാമത്തിലെ കേദാർ രാജക്ക് പൂർവ്വജരുടെ ജീർണ്ണിച്ച സൌധവും കാടുകയറിയ പുരയിടവും മാത്രമേ ഇന്ന്  സ്വന്തമായിട്ടുളളു.   യുവതിയായ പുത്രി ശരത് സുന്ദരി അച്ഛനോടൊപ്പമുണ്ട്. ആരും നോക്കി നിന്നുപോകുന്ന അഴകും ആഭിജാത്യവും ഉളളവളാണ് ശരത് സുന്ദരി. പക്ഷെ അകാലവൈധവ്യം അവളുടെ ജീവിതത്തെ വർണ്ണരഹിതമാക്കിയിരിക്കുന്നു. .  വളരെ അരിഷ്ടിച്ചാണ് പിതാവും പുത്രിയും ആവർത്തന വിരസമായ  ദിവസങ്ങൾ തളളിനീക്കുന്നത്. ഇടിഞ്ഞുപൊളിഞ്ഞ കെട്ടിടത്തിലെ ഇഷ്ടികയും കഴുക്കോലും പലരും എടുത്തു കൊണ്ടു പോകാറുണ്ട്. പക്ഷെ കേദാർ രാജ അതിനു വില പറയാറില്ല. കൊൽക്കത്തയിൽ നിന്ന് ആ ഗ്രാമത്തിലേക്ക് സന്ദർശകരായെത്തിയ പ്രഭാസ് , അരുൺ എന്ന രണ്ടു കുത്സിതബുദ്ധികളായ ചെറുപ്പക്കാർ അച്ഛനേയും മകളേയും കബളിപ്പിച്ച്   കൊൽക്കത്ത കാണാനായി കൂട്ടിക്കൊണ്ടു പോകുന്നു. അവരുടെ യഥാർത്ഥ ഉദ്ദേശ്യം ശരത് സുന്ദരിയെ കൊൽക്കത്തയിലെ ചുവന്ന തെരുവിൽ എത്തിക്കുകയാണ്. അതിനുളള പണം അവർ ഹേനാ ഭായിയുടെ ദല്ലാൾ ഗിരീനിൽ നിന്ന് പറ്റിക്കഴിഞ്ഞിരുന്നു. അന്യരുടെ കുടിലത മനസ്സിലാക്കാനാകാത്ത, ലോകമെന്തെന്നറിയാത്ത പിതാവിന്റേയും,  ആത്മധൈര്യവും തുറന്ന മനസ്സും മാത്രം കൈമുതലായുളള പുത്രിയുടേയും   കഥയാണ്  കേദാർ രാജ   
## അവലംബം


വർഗ്ഗം:ബംഗാളി നോവലുകൾ
വർഗ്ഗം:ബിഭൂതിഭൂഷൺ ബന്ദോപാധ്യായുടെ നോവലുകൾ
എർറന

റെഡ്ഡി സാമ്രാജ്യസ്ഥാപകനായ പ്രൊലയ വാമറെഡ്ഡിയുടെ രാജസദസ്സിലെ കവിയായിരുന്നു മഹാഭാരതത്തിന്റെ ആദ്യത്തെ തെലുഗു വിവർത്തകരിൽ മൂന്നാമനായ **എർറന** () . **യെല്ലപ്രഗഡ** , **എർറാപ്രഗഡ** എന്നീ പേരുകളിലും അറിയപ്പെട്ടിരുന്ന അദ്ദേഹത്തിന് *പ്രബന്ധ പരമേശ്വര*, *ശംഭുദാസുസു* എന്നീ വിശേഷണങ്ങൾ നൽകപ്പെട്ടിട്ടുണ്ട്.

തെലുഗുവിൽ മഹാഭാരതം വിവർത്തനം ചെയ്ത ആദ്യത്തെ മൂന്നു കവികളിൽ ഒന്നാമനായ നന്നയ്യ, ആദിപർവവും സഭാപർവവും വനപർവ്വത്തിന്റെ പകുതിയുമാണ് വിവർത്തനം ചെയ്തത്. വിരാടപർവം മുതലുള്ള 15 പർവങ്ങളുടെ വിവർത്തനമാണ് തിക്കന നിർവഹിച്ചത്. ആരണ്യപർവ്വത്തിന്റെ ബാക്കി നന്നയ്യയുടെ ശൈലിയിൽ തുടങ്ങി തിക്കനയുടെ ശൈലിയിൽ പൂർത്തിയാക്കുകയാണ് എർറന ചെയ്തത്. ഹരിവംശം, രാമായണം എന്നിവയും എർറന തെലുഗിലേക്ക് വിവർത്തനം ചെയ്യുകയുണ്ടായി

## അവലംബം


വർഗ്ഗം:തെലുഗു കവികൾ
ഗുഹോപമ

thumb|450px|ഗുഹോപമ
thumb|300px|ഗുഹോപമയുടെ ഒരു ചിത്രീകരണം

അജ്ഞതയിൽ മുഴുകിയ സാമാന്യമനുഷ്യാവസ്ഥയേയും സമൂഹത്തിൽ തത്ത്വചിന്തകരുടെ ദൗത്യത്തേയും ചിത്രീകരിക്കാൻ, പുരാതന യവനചിന്തകൻ പ്ലേറ്റോ റിപ്പബ്ലിക് എന്ന വിഖ്യാതരചനയിൽ ഉപയോഗിച്ചിരിക്കുന്ന അന്യാപദേശമാണു **ഗുഹോപമ** (Allegory of the Cave).  "പ്ലേറ്റോയുടെ ഗുഹ", "ഗുഹാരൂപകം" തുടങ്ങിയ പേരുകളിലും ഇത് അറിയപ്പെടുന്നു.  റിപ്പബ്ലിക്കിലുടനീളമുള്ള ആഖ്യാനസങ്കേതം പിന്തുടർന്ന് സോക്രട്ടീസും പ്ലേറ്റോയുടെ സഹോദരൻ ഗ്ലൗക്കനും തമ്മിലുള്ള സല്ലാപത്തിന്റെ രൂപത്തിൽ ആറാം പുസ്തകത്തിന്റെ തുടക്കത്തിലാണ് ഈ ഉപമ പ്രത്യക്ഷപ്പെടുന്നത്. 

ഇതിൽ പ്ലോറ്റോയുടെ സോക്രട്ടീസ്, ചെറുപ്പം മുതൽ ഒരു ഗുഹയിൽ അതിന്റെ പ്രവേശനദ്വാരത്തിനു പുറം തിരിഞ്ഞ് ബന്ധനസ്ഥരായി മുൻപിലുള്ള ശൂന്യഭിത്തിയിൽ നോക്കി ആയുസ്സുപോക്കേണ്ടിവരുന്ന ഒരു കൂട്ടം മനുഷ്യരെ വർണ്ണിക്കുന്നു.  ഈ ഹതഭാഗ്യർക്കു പുറകിൽ ഒരഗ്നികുണ്ഡവും അതിനും അവർക്കും മദ്ധ്യേ ഒരു മതിൽക്കെട്ടും ഉണ്ട്.   മതിൽക്കെട്ടിനു മുകളിൽ ചലിക്കുന്ന പാവകളുടെ നിഴൽ ഗുഹക്കുള്ളിലെ ശൂന്യഭിത്തിയിൽ പതിക്കുന്നു.  തിരിഞ്ഞു നോക്കാനാകാത്ത വിധം ബന്ധിക്കപ്പെട്ടിരിക്കുന്ന ആ മനുഷ്യർ, തങ്ങൾക്കു മുന്നിൽ ഭിത്തിയിൽ തെളിയുന്ന നിഴലുകളെ നോക്കിയിരിക്കുന്നു.  നിഴലുകൾക്കപ്പുറമൊന്നും ദർശിച്ചിട്ടില്ലാത്ത അവർ അവയെ യാഥാർത്ഥ്യമായി കരുതുന്നു. അവരുടെ അനുഭവലോകത്തിന്റെ പരമാവധി, ആ നിഴലുകളാകുന്നു.  ഗുഹയ്ക്കു പുറത്തുള്ള പർമാർത്ഥത ദർശിക്കാൻ അവസരം കിട്ടി, നിഴലുകളെ നിഴലുകളായി തിരിച്ചറിയാനും അവയെ പരമാർത്ഥതയായി തെറ്റിദ്ധരിക്കാതിരിക്കാനും പ്രാപ്തിനേടിയവരാണ് തത്ത്വജ്ഞാനികൾ. 

ഗുഹോപമ പ്ലേറ്റോയുടെ തന്നെ ചിന്തയിലെ പ്രസിദ്ധമായ മറ്റൊരാശയമായ മാതൃകകളുടെ സിദ്ധാന്തവുമായി(theory of forms) ബന്ധപ്പെട്ടിരിക്കുന്നു.  നമുക്ക് അനുഭവേദ്യമാകുന്ന പദാർഥപ്രപഞ്ചത്തിനപ്പുറം പദാർഥേതരമായ ഒരു മാതൃകാലോകമുണ്ടെന്നും പദാർഥപ്രപഞ്ചത്തിലെ വസ്തുക്കളും ഗുണങ്ങളുമെല്ലാം ഇതരലോകത്തിലെ അവയുടെ ഗുണസമ്പൂർണമായ മാതൃകകളുടെ അഥവാ ആശയങ്ങളുടെ നിഴലുകൾ മാത്രമാണെന്നുമാണ് മാതൃകകളുടെ സിദ്ധാന്തത്തിന്റെ ചുരുക്കം.  ഇന്ദ്രിയങ്ങൾ മുഖേന നാം അറിയുന്നതും പരിവർത്തനവിധേയവുമായ ലോകത്തിനപ്പുറമുള്ള ഈ മാതൃകാലോമാണ് മൗലികവും ഉദാത്തവുമായ യാഥാർത്ഥ്യം.  മാതൃകാലോകത്തെക്കുറിച്ചുള്ള അറിവേ യഥാർത്ഥ ജ്ഞാനമാകുന്നുള്ളു.

## അവലംബം

വർഗ്ഗം:തത്ത്വശാസ്ത്രം

## പുറം കണ്ണികൾ
#‘ഗുഹോപമ’യിൽ നിന്ന് പ്രചോദനം ഉള്ക്കൊ്ണ്ട് നിര്മ്മിച്ച ആനമേഷൻ വീഡിയോ.
പശുപതിനാഥ ക്ഷേത്രം

നേപ്പാളിന്റെ തലസ്ഥാനമായ കാഠ്മണ്ഡുവിൽ സ്ഥിതിചെയ്യുന്ന വിശ്വപ്രസിദ്ധമായ ശിവക്ഷേത്രമാണ് **പശുപതിനാഥ ക്ഷേത്രം**. ഭാഗ്മതിനദിയുടെ തീരത്തെ ഈ ക്ഷേത്രം നേപ്പാളിലെ ഏറ്റവും പവിത്രമായ ശിവാലയമായാണ് കണക്കാക്കുന്നത്. യുനെസ്കോയുടെ ലോകപൈതൃക പട്ടികയിൽ പശുപതിനാഥ ക്ഷേത്രത്തെ ഉൾപ്പെടുത്തിയിട്ടുണ്ട്.

## ഐതിഹ്യം

നേപ്പാളിലെതന്നെ വളരെ പഴക്കംചെന്ന ശിവക്ഷേത്രങ്ങളിൽ ഒന്നാണ് പശുപതിനാഥ ക്ഷേത്രം. ക്ഷേത്രം നിർമ്മിക്കപ്പെട്ട വർഷത്തെക്കുറിച്ച് വ്യക്തമായ അറിവില്ല. ക്രി.വ 400 ആണ്ടിലാണ് ഈ ക്ഷേത്രം നിർമ്മിക്കപ്പെട്ടത് എന്ന് പൊതുവെ കരുതുന്നു. പശുപതിനാഥഭാവത്തിലുള്ള ശിവനാണ് ഇവിടെ പ്രതിഷ്ഠ.  ജീവികളുടെ സംരക്ഷകൻ എന്നാണ് പശുപതി എന്ന വാക്കിനർത്ഥം(പശൂനാം പതി = പശുപതി; പശു= മൃഗങ്ങൾ, ജീവികൾ). ക്ഷേത്രോൽപ്പത്തിയെ കുറിച്ച് നിരവധി ഐതിഹ്യങ്ങളുണ്ട്.

## ചരിത്രം
ഇന്നുകാണുന്ന ക്ഷേത്രം 14 ആം നൂറ്റാണ്ടിൽ നേപ്പാൾ രാജാവായിരുന്ന ഭൂപേന്ദ്ര മല്ല പുനർനിർമ്മിച്ചതാണ്. മുൻപുണ്ടായിരുന്ന ക്ഷേത്രത്തിന്റെ പല ഭാഗങ്ങളും ചിതൽ തിന്ന് നശിച്ചുപോയിരുന്നു. പശുപതിനാഥക്ഷേത്രത്തിനു ചുറ്റും അനവധി ക്ഷേത്രങ്ങളും പിൽക്കാലത്ത് നിർമ്മിക്കപ്പെട്ടു. ദക്ഷിണഭാരതത്തിലെ കർണ്ണാടകത്തിൽ നിന്നുള്ള ഭട്ട ബ്രാഹ്മണരാണ് ഈ ക്ഷേത്രത്തിലെ പൂജകളും കർമ്മങ്ങളും നിർവഹിക്കുന്നത്. ആദിശങ്കരനാണ് ഇങ്ങനെ ഒരു സമ്പ്രദായം കൊണ്ടുവന്നത് എന്നു കരുതപ്പെടുന്നു.
## ചിത്രശാല

File:Sunset over Pasupatinath temple.jpg|സൂര്യാസ്തമന ദൃശ്യം
File:Pashupatinath Temple 2017 31.jpg| പ്രധാന കവാടം
File:Pashupatinath Temple 2017 2.jpg| ക്ഷേത്രം
File:Pashupatinath Temple 2017 5.jpg | വിഹഗ വീക്ഷണം
File:Pashupatinath Temple and its premises, Nepal 3.jpg|ക്ഷേത്രം
file:Pashupatinath temple.JPG|നദീതീരത്തുനിന്നുള്ള കാഴ്ച
File:Pasupatinath Temple, Front gate-IMG 3501.jpg|പ്രവേശന മാർഗ്ഗം
File:Pashupatinath_Cremation.jpg|നദീതീരത്തെ ശവസംസ്കാരം
File:Pashupatinath Temple Tending a ghat.jpg|ശവസംസ്കാരം
File:Nepal - Kathmandu - 017 - Sadhus at Pashupatinath Temple (5793637308).jpg|ക്ഷേത്രസന്യാസി
File:A glimpse at the temple.jpg|ക്ഷേത്രം
File:Shiva Ratri.jpg|അഹോരി
File:Western entrance of Pasupatinath Temple, Front Gate-IMG 3466.jpg|പടിഞ്ഞാറേ പ്രവേശന മാർഗ്ഗം
File:Pashupati Temple-IMG 0030.jpg|ഭാഗ്മതി നദിയിലെ പാലം
File:Pashupati Temple-IMG 0031.jpg|ഭാഗ്മതി നദിയും ക്ഷേത്രവും
File:Pashupati temple-G0237311.jpg| ക്ഷേത്രം
File:Pashupati Temple-IMG 0061.jpg| ദീപാരാധന
File:Pashupatinath temple,kathmandu,Nepal.jpg|ക്ഷേത്രം
File:Hindu Sannyasi.jpg|ക്ഷേത്രകവാടത്തിൽ ഒരു സന്യാസി


## അവലംബം

* Muktinath Tour 

വർഗ്ഗം:നേപ്പാളിലെ ലോകപൈതൃക കേന്ദ്രങ്ങൾ
വർഗ്ഗം:നേപ്പാളിലെ ക്ഷേത്രങ്ങൾ
മഞ്ഞക്കണ്ണൻ പെൻ‌ഗ്വിൻ

ന്യൂസിലന്റിൽ മാത്രം കാണപ്പെടുന്ന ഒരിനം പെൻഗ്വിനാണ് **മഞ്ഞക്കണ്ണൻ പെൻഗ്വിൻ** . ന്യൂസിലൻഡിലെ മാവോറി ഭാഷയിൽ **ഹൊയ്ഹൊ** എന്നാണിവ അറിയപ്പെടുന്നത്. ന്യൂസിലന്റിന്റെ തെക്കു ഭാഗത്തുള്ള സ്റ്റിവർട്ട്, ഓക്ക്ലൻഡ്, കാംപ്ബെൽ എന്നീ ദ്വീപുകളിലായി ഏതാണ്ട് 4000 മഞ്ഞക്കണ്ണൻ പെൻഗ്വിനുകൾ മാത്രമാണ് ഇനി അവശേഷിക്കുന്നത്. കണ്ണിന്റെ മഞ്ഞ നിറം മൂലമാണ് ഇവയ്ക്ക് ഈ പേരു ലഭിച്ചത്.

## വിവരണം
79 സെന്റീമീറ്റർ വരെ ഉയരവും 8 കിലോഗ്രാമോളം ഭാരവുമാണ് ഇവയ്ക്കുള്ളത്. മറ്റു പെൻഗ്വിനുകളെപ്പോലെ കടലിൽ നിന്നും ഇരപിടിക്കുകയും എന്നാൽ അവയിൽ നിന്നും വിഭിന്നമായി കാട്ടിൽ കൂടൊരുക്കി മുട്ടയിടുകയുമാണ് ഇവ ചെയ്യുന്നത്. മങ്ങിയ മഞ്ഞ നിറത്തിലുള്ള തല, പിങ്ക് നിറത്തിലുള്ള കാലുകൾ, കറുത്ത ചിറകുകൾ, മഞ്ഞ നിറത്തിലുള്ള കണ്ണുകൾ എന്നിവയാണ് ഇവയുടെ പ്രത്യേകതകൾ. കടലിൽ 60 മീറ്റർ ആഴത്തിൽ വരെ ഇവ സഞ്ചരിക്കുന്നു. മത്സ്യങ്ങളും സ്ക്വിഡുകളുമാണ് ഇവയുടെ പ്രധാന ഭക്ഷണം. ഓഗസ്റ്റ് മാസമാകുമ്പോൾ മുട്ടയിടാനായി കാട്ടിലേക്കു സഞ്ചരിക്കുന്നു. ആൺപക്ഷിയും പെൺപക്ഷിയും മാറി മാറി അടയിരിക്കുന്നു. ഏകദേശം 51 ദിവസമാകുമ്പോൾ മുട്ടകൾ വിരിയുന്നു. കുഞ്ഞുങ്ങൾക്ക് പൊതുവെ ചാരനിറമാണ്. 24 വയസ്സു വരെയാണ് പെൻഗ്വിനുകളുടെ ആയുസ്സ്.

## അവലംബം

## പുറത്തേക്കുള്ള കണ്ണികൾ

*BBC Science and nature page about ''Megadyptes waitaha''
*Official Yellow-eyed Penguin Trust site in New Zealand
*Yellow-eyed penguin facts @ Penguins in New Zealand 
*penguinpage.net - Research blog about a project investigating Yellow-eyed penguin foraging behaviour 
*Yellow-eyed penguins from the International Penguin Conservation Web Site
*
*

വർഗ്ഗം:പെൻ‌ഗ്വിനുകൾ
ഡിമിത്രിയസ് I

സിറിയയിലെ സെല്യൂസിദ് വംശജനായ ഒരു രാജാവായിരുന്നു **ഡിമിത്രിയസ് I**. ബി. സി. 162-ഓടെ ഭരണാധിപനായി. പിതാവായ സെല്യൂക്കസ് നാലാമന്റെ കാലത്ത് ഇദ്ദേഹം ജാമ്യത്തടവുകാരനായി റോമിലേക്ക് അയയ്ക്കപ്പെട്ടിരുന്നു. അവിടെവച്ച് ഗ്രീക്ക് നയതന്ത്രജ്ഞനും ചരിത്രകാരനുമായ പൊളീബിയസുമായി സൗഹൃദത്തിലായി. പിതാവിന്റെ മരണശേഷം അമ്മാവനായ ആന്റിയോക്കസ് നാലാമൻ ഭരണാധികാരിയായപ്പോഴും ഇദ്ദേഹത്തിന് സിറിയയിൽ മടങ്ങിയെത്താനായില്ല. ആന്റിയോക്കസ് മരണമടഞ്ഞശേഷം സിറിയൻ സിംഹാസനത്തിൽ തനിക്കുള്ള അവകാശം സ്ഥാപിക്കാനായി ബി. സി. 163-ഓടെ അവിടേക്കു മടങ്ങിപ്പോകാനുള്ള പരിശ്രമത്തിലായിരുന്നു ഇദ്ദേഹം. 

## രാജാവിനു സ്വാഗതം

മടങ്ങിപ്പോകാൻ റോമൻ സെനറ്റ് അനുവാദം നിഷേധിച്ചതിനെത്തുടർന്ന് ഇദ്ദേഹം പൊളീബിയസിന്റെ സഹായത്തോടെ അവിടെനിന്നും രക്ഷപ്പെട്ട് നാട്ടിലെത്തി. സിറിയൻ ജനതയും സൈന്യവും ഡിമിത്രിയസിനെ നിയമാനുസൃത രാജാവായി സ്വാഗതം ചെയ്തു. എങ്കിലും, അവിടെ രാജാവായി സ്വയം പ്രഖ്യാപിച്ചിരുന്ന ടിമാർക്കസിനെ തോൽപ്പിച്ചശേഷം (161-160) മാത്രമേ ഡിമിത്രിയസിന് അധികാരം പൂർണമായും കയ്യടക്കാൻ സാധിച്ചുള്ളൂ. ഈ വിജയത്തോടെ *സോട്ടർ* (രക്ഷകൻ) എന്ന പേരിൽ ഇദ്ദേഹം അറിപ്പെട്ടു. റോമൻ സെനറ്റ് ഇദ്ദേഹത്തെ അധികം വൈകാതെ രാജാവായി അംഗീകരിച്ചു. ഭരണത്തിലിരിക്കെ ഈജിപ്തിലെയും പെർഗാമിലെയും രാജാക്കന്മാരുടെ ശത്രുത ഇദ്ദേഹത്തിനു നേരിടേണ്ടിവന്നു. സിറിയയിൽ ഭരണാവകാശമുന്നയിച്ചിരുന്ന അലക്സാണ്ടർ ബലാസ് ഈ രാജാക്കന്മാരുടെ സഹായത്തോടെ ബി. സി. 150-ലെ യുദ്ധത്തിൽ ഡിമിത്രിയസിനെ പരാജയപ്പെടുത്തി. ഈ യുദ്ധത്തിൽ ഡിമിത്രിയസ് കൊല്ലപ്പെട്ടു. 

## പുറത്തേക്കുള്ള കണ്ണികൾ
*http://www.livius.org/de-dh/demetrius/demetrius_i_soter.html 
*http://www.britannica.com/EBchecked/topic/157032/Demetrius-I-Soter

വർഗ്ഗം:സെല്യൂസിദ് രാജാക്കന്മാർ
ലൂൺ

ജീവിതത്തിന്റെ 99 ശതമാനവും ജലത്തിൽ കഴിയുന്ന പക്ഷിയാണ് ലൂൺ. 90 സെ.മീറ്റർ വരെ വലിപ്പംവെക്കുന്ന ലൂണുകൾ പത്തുവർഷത്തോളം ആയുർദൈർഘ്യമുള്ള പക്ഷികളാണ്. യൂറോപ്പ്, വടക്കെ അമേരിക്ക തുടങ്ങിയ പ്രദേശങ്ങളിലാണ് ലൂൺ പക്ഷികളുടെ ആവാസം. Gavia immer എന്ന് ശാസ്ത്രനാമം.

## ഘടന
ആൺപക്ഷികളാണ് ശരീരവലിപ്പത്തിന്റെ കാര്യത്തിൽ മുന്നിൽ. കൊക്ക് നീളമേറിയതും ഒരു കഠാരയുടെ ആകൃതിയുള്ളതുമാണ്. ഇരപിടിത്തത്തിന് തികച്ചും അനുയോജ്യമാണിത്. ജലത്തിൽമുങ്ങി ഇരകളെ കണ്ടെത്തുകയും ജലത്തിൽവെച്ചുതന്നെ  കൊന്നുതിന്നുകയും ചെയ്യും.  എന്നാൽ, വലിയ ഇരകളെ ഭക്ഷിക്കാൻ കൂടുതൽ സമയം വേണ്ടിവരുന്നതിനാൽ ജലത്തിൽ വെച്ച് ഭക്ഷിക്കാറില്ല. ഇരയെ ജലപ്പരപ്പിൽ കൊണ്ടുവന്നശേഷമാണ് ഭക്ഷണമാക്കുക.
ഇവയുടെ കാലുകൾ ഘടിപ്പിച്ചിരിക്കുന്നത് ശരീരത്തിന്റെ ഏറെ പിന്നിലായാണ്. അതുകൊണ്ട് നടത്തം എളുപ്പമല്ല. എന്നാൽ, കാലുകളുടെ ഈ ഘടന ജലസഞ്ചാരത്തിന് ഏറെ അനുഗുണമാണുതാനും. അതുകൊണ്ടുതന്നെയാവാം ലൂൺപക്ഷികൾ ജീവിതം മുഴുവൻ ജലത്തിൽ കഴിയാനിഷ്ടപ്പെടുന്നത്. ഇണചേരേണ്ട അവസരങ്ങളിൽ മാത്രമേ ലൂൺ പക്ഷികൾ കരയിലെത്താറുള്ളൂ. വൈകാതെ തന്നെ പക്ഷികൾ ജലത്തിൽ തിരികെ എത്തുകയും ചെയ്യും. ലൂൺ പക്ഷികൾ കൂടൊരുക്കുന്നതും ജലപരിസരങ്ങളിലാണ്.

### ശബ്ദം
**Voices of the Loon*, Robert J. Lurtsema, narrator. recorded by William E. Barklow. North American Loon Fund/National Audubon Society. (1980)

## അവലംബം

## പുറംകണ്ണികൾ
* Tree of Life Gaviidae 
* Loon sounds 
* Loon videos  on the Internet Bird Collection
* Loon Preservation Committee
* ''Diving Birds of North America'', by Paul Johnsgard
* Watch the National Film Board of Canada animated short ''Loon Dreaming''
ടി.വി. വാസൻ

പ്രശസ്ത മൃദംഗ, ഘടം വിദ്വാനായിരുന്നു **ടി.വി. വാസൻ** (13 ആഗസ്റ്റ് 1949 - 29 സെപ്റ്റംബർ 2010).
## ജീവിതരേഖ
1949 ഓഗസ്റ്റ് 13-ന് തൃപ്പൂണിത്തുറ ഭാഗവതർ മഠത്തിൽ വിശ്വനാഥ ഭാഗവതരുടെയും മീനാക്ഷിയമ്മാളിന്റെയും ഇളയ മകനായി ജനിച്ചു. പ്രശസ്ത സംഗീതജ്ഞൻ ടി.വി. ഗോപാലകൃഷ്ണൻ, വയലിൻ വിദ്വാൻ ടി.വി. രമണി എന്നിവർ സഹോദരങ്ങളാണ്. മൂന്നാം വയസ്സിൽ ജ്യേഷ്ഠൻ ടി.വി. ഗോപാലകൃഷ്ണനിൽ നിന്ന് സംഗീതം അഭ്യസിച്ചു. ഏഴാം വയസ്സിൽ മൃദംഗത്തിൽ ആകൃഷ്ടനായി. പ്രൊഫ. വേലുക്കുട്ടി നായർ, മാവേലിക്കര കൃഷ്ണൻകുട്ടി നായർ എന്നിവരുടെ ശിക്ഷണത്തിൽ മൃദംഗവും ഘടവും അഭ്യസിച്ചു. പാലക്കാട് മണിഅയ്യർ, മൃദംഗവിദ്വാൻ കാരൈക്കുടി ആർ. മണി എന്നിവർക്കൊപ്പം കച്ചേരികളിൽ പങ്കെടുത്തു. ഗുരുവും സഹോദരനുമായ ടി.വി. ഗോപാലകൃഷ്ണനൊപ്പം 13-ാം വയസ്സിൽ ചെമ്പൈക്കു വേണ്ടി മുംബൈയിൽ മൃദംഗം വായിച്ചിട്ടുണ്ട്. ശെമ്മാങ്കുടിക്കൊപ്പവും കച്ചേരിയിൽ പിന്നണി വായിച്ചു. ആകാശവാണിയിൽ എ ഗ്രേഡ് കലാകാരനായ വാസൻ വിദേശങ്ങളിലടക്കം 3100 കച്ചേരികൾ അവതരിപ്പിച്ചിട്ടുണ്ട്. തിരുപ്പതിയിൽ ശ്രീനിവാസന്റെ വീണക്കച്ചേരിയിലാണ് അവസാനം പങ്കെടുത്തത്. ആകാശവാണിയിൽ മംഗലാപുരത്തും ചെന്നൈയിലുമായി 30 വർഷം പ്രവർത്തിച്ചു. ആകാശവാണി ഗായകരുടെ പ്രകടനം വിലയിരുത്താനുള്ള ജൂറി അംഗമായിരുന്നു.
## പുരസ്കാരം
*കേരള സംഗീതനാടക അക്കാദമി അവാർഡ്
*അക്കാദമി ഫെല്ലോഷിപ്പ്
*നാരദഗാനസഭയുടെ നാരദമണി പുരസ്‌കാരം
* കാഞ്ചി കാമകോടി പീഠത്തിന്റെ ആസ്ഥാന വിദ്വാൻ പദവി
* മൃദംഗചക്രവർത്തി പുരസ്‌കാരം

1993-ൽ ബെർലിനിൽ നടന്ന ലോകസംഗീതമേളയിൽ പങ്കെടുത്തു.
## അവലംബം


വർഗ്ഗം:മൃദംഗ വാദകർ
വർഗ്ഗം:മലയാളികളായ കർണ്ണാടകസംഗീതജ്ഞർ
വർഗ്ഗം:കേരള സംഗീതനാടക അക്കാദമി ഫെല്ലോഷിപ്പ് ലഭിച്ചവർ
ചരക്കൊന്ന

വഴിയോരത്തും കലാലയങ്ങളിലും നഗരങ്ങളിലുമെല്ലാം മഞ്ഞപ്പൂക്കളോടു കൂടി വേനൽക്കാലത്ത് പൂത്തുനിൽക്കുന്ന ഒരു ഇലപൊഴിയും വൃക്ഷമാണ് **ചരക്കൊന്ന**.  **Copperpod, Golden Flamboyant, Yellow Flamboyant, Yellow Flame Tree, Yellow Poinciana** എന്നെല്ലാം അറിയപ്പെടുന്ന ചരക്കൊന്നയുടെ  എന്നാണ്. അലങ്കാരവൃക്ഷമായി നട്ടുവളർത്തുന്ന ഇതിന്റെ ജന്മദേശം ആൻഡമാൻ നിക്കോബ്ബാർ ദ്വീപുസമൂഹങ്ങളോ ശ്രീലങ്കയോ ആണെന്നു കരുതപ്പെടുന്നു. 

## സവിശേഷതകൾ
വളരെ വേഗം വളരുന്ന വൃക്ഷമാണ്‌ ചരക്കൊന്ന. മൂന്നു വർഷം കൊണ്ട്‌ ഒമ്പത്‌ മീറ്റർ വരെ ഉയരം വയ്ക്കും. നാലാം വർഷം തന്നെ പൂത്തു തുടങ്ങും. കാലിത്തീറ്റയായി ഉപയോഗിക്കാറുണ്ട്‌. ഇന്ത്യയിൽ ഡാമ്മർ തേനീച്ചകൾ (Trigona iridipennis) പൂമ്പൊടിയ്കായി ഈ മരത്തിൽ വരാറുണ്ട്‌. വിറകായും ഉപയോഗിക്കാവുന്ന ഈ മരത്തിന്റെ തടിയ്ക്ക്‌ ബലവും ഈടും കുറവാണ്‌.  വനവൽക്കരണത്തിനും മണ്ണിൽ നൈട്രജൻ വർദ്ധിപ്പിക്കാനും ചരക്കൊന്ന നട്ടുവളർത്താറുണ്ട്‌.. മരത്തിൽനിന്നും ഊറിവരുന്ന കറ ജാവയിൽ നാട്ടുമരുന്നായി ഉപയോഗിക്കുന്നു 

## ചിത്രശാല

File:Peltophorum pterocarpum2.JPG|ചരക്കൊന്നയുടെ പൂങ്കുല
File:Peltophorum_Pterocarpum_-_ചരക്കൊന്ന.jpg|ചരക്കൊന്ന


## അവലംബം

## പുറത്തേക്കുള്ള കണ്ണികൾ
* http://keys.trin.org.au/key-server/data/0e0f0504-0103-430d-8004-060d07080d04/media/Html/taxon/Peltophorum_pterocarpum.htm
* http://www.natureloveyou.sg/Peltophorum%20pterocarpum/Main.html 

വർഗ്ഗം:വൃക്ഷങ്ങൾ
വർഗ്ഗം:ഔഷധസസ്യങ്ങൾ
വർഗ്ഗം:ശലഭപ്പുഴുക്കളുടെ ഭക്ഷണസസ്യങ്ങൾ
വർഗ്ഗം:ഫാബേസീ
വർഗ്ഗം:കേരളത്തിലെ സസ്യജാലം
ക്രിക്കറ്റ് ലോകകപ്പ് 1999

** ഐ.സി.സി. ക്രിക്കറ്റ് ലോകകപ്പ് 1999** ഏഴാമത്തെ ക്രിക്കറ്റ് ലോകകപ്പ് ടൂർണമെന്റായിരുന്നു. ഇംഗ്ലണ്ടാണ് ഈ ലോകകപ്പിന് ആതിഥേയത്വം വഹിച്ചത്. ഈ ടൂർണമെന്റിലെ ചില മത്സരങ്ങൾ അയർലന്റ്, വെയിൽസ്, സ്കോട്ട്‌ലൻഡ്, നെതർലന്റ്സ് എന്നീ രാജ്യങ്ങളിൽ വെച്ചാണ് നടത്തിയത്. ഫൈനലിൽ പാകിസ്താനെ തോൽപ്പിച്ച് ഓസ്ട്രേലിയ ലോകകപ്പ് നേടി.

## പങ്കെടുത്ത ടീമുകൾ

## ഉയർന്ന റൺ നേട്ടക്കാർ

## ഉയർന്ന വിക്കറ്റ് നേട്ടക്കാർ

## അവലംബം

## പുറത്തേക്കുള്ള കണ്ണികൾ
*Cricket World Cup 1999 Scorecards  in CricketFundas
*Cricket World Cup 1999 from Cricinfo

വർഗ്ഗം:ഏകദിന ക്രിക്കറ്റ് ലോകകപ്പുകൾ
ഡിമിത്രിയസ് (വിവക്ഷകൾ)

സിറിയയിലെ സെല്യൂസിദ് വംശജരായ രാജാക്കന്മാരായിരുന്നു **ഡിമിത്രിയസ്**.
*ഡിമിത്രിയസ് I
*ഡിമിത്രിയസ് രണ്ടാമൻ
*ഡിമിത്രിയസ് III
ബൈപ്പാസ് ശസ്ത്രക്രിയ

ധമനികളിലെ തടസ്സം മൂലം ഹൃദയപേശികളിലേയ്ക്ക് രക്തം എത്താതെ വരുമ്പോൾ ആ തടസ്സങ്ങൾ മറികടക്കാനായി ബൈപ്പാസ് ധമനികൾ തുന്നിപ്പിടിപ്പിക്കുന്ന ശസ്ത്രക്രിയയാണ് **കൊറോണറി ആർട്ടറി ബൈപ്പാസ് ഗ്രാഫ്റ്റിങ്ങ്**(CABG) എന്ന **ബൈപ്പാസ് ശസ്ത്രക്രിയ**.
## ബൈപ്പാസ് ആർക്കൊക്കെ
ധമനികളിൽ എവിടെയാണ് ബ്ലോക്ക്, അതിന്റെ സ്വഭാവം എന്താണ്, എത്രയിടത്ത് ബ്ലോക്കുണ്ട്, രക്തയോട്ടം എത്രമാത്രം തടസ്സപ്പെട്ടു, അപകട സ്വഭാവമെന്ത് എന്നിവയൊക്കെ വിലയിരുത്തിയാണ് ചികിത്സ നിശ്ചയിക്കുന്നത്. ഹൃദ്രോഗികളിൽ 30 ശതമാനത്തോളം പേർക്ക് മാത്രമേ ബൈപ്പാസ് ശസ്ത്രക്രിയ ആവശ്യമായി വരാറുള്ളു.
## എന്താണ് ബൈപ്പാസ്
ഹൃദയധമനികളിലെ തടസ്സം ഒഴിവാക്കി രക്തസഞ്ചാരത്തിന് പുതിയവഴി ഉണ്ടാക്കുകയാണ് ബൈപ്പാസ് ശസ്ത്രക്രിയയിൽ ചെയ്യുന്നത്. ബ്ലോക്കിന്റെ ഇരുഭാഗത്തുമായി പുതിയ ധമനി തുന്നിപ്പിടിപ്പിച്ചാൽ ഇതുവഴി രക്തം സുഗമമായി ഒഴുകും. ഇങ്ങനെ പുതുതായി വെച്ചുപിടിപ്പിക്കുന്ന രക്തക്കുഴലിന് **ഗ്രാഫ്റ്റ്** എന്നാണ് പറയാറ്. ശരീരത്തിൽ നിന്നുതന്നെ എടുക്കുന്ന രക്തക്കുഴലുകളാണ് ഗ്രാഫ്റ്റായി ഉപയോഗിക്കുന്നത്. വളരെ സങ്കീർണ്ണമായ ശസ്ത്രക്രിയയാണ് ബൈപ്പാസ് ഗ്രാഫ്റ്റിങ്ങ്. വിദഗ്ദ്ധനായ ഒരു സർജന്റെ നേതൃത്വത്തിൽ നിരവധി ഡോക്ടർമാരടക്കമുള്ള സംഘമാണ് ശസ്ത്രക്രിയ ചെയ്യുന്നത്. സാധാരണഗതിയിൽ നാലഞ്ച് മണിക്കൂർ നേരമാണ് ശസ്ത്രക്രിയയ്ക്ക് വേണ്ടിവരിക. ജനറൽ അനസ്തേഷ്യ നൽകിയാണ് ശസ്ത്രക്രിയ ചെയ്യുന്നത്. മിടിക്കുന്ന ഹൃദയത്തിൽതന്നെ ശസ്ത്രക്രിയ നടത്തുന്ന രീതിയാണ് ഇപ്പോൾ കൂടുതൽ പ്രചാരത്തിലുള്ളത്.

## ശസ്ത്രക്രിയയ്ക്കു ശേഷം
ബൈപ്പാസ് ശസ്ത്രക്രിയയ്ക്കു ശേഷം രോഗി കാർഡിയാക് സർജിക്കൽ ഐ.സി.യു. വിൽ നിരീക്ഷണത്തിലായിരിക്കും. വിവിധ പരിശോധനകൾ ക്രമമായി നടത്തിയാണ് നിരീക്ഷണങ്ങൾ. ആദ്യ ദിവസം തന്നെ രോഗിക്ക് കസേരയിലിരിക്കാനാകും. ചായ, കാപ്പി, സൂപ് തുടങ്ങി സാധാരണ പാനീയങ്ങളും കഴിക്കാം. രണ്ടാം ദിവസം മുതൽ ലഘുവായ ഭക്ഷണങ്ങൾ കഴിച്ചുതുടങ്ങാം. കിടക്കവിട്ട് കസേരയിലിരിക്കാം. ഐ.സി.യു വിനകത്ത് പതുക്കെ നടന്നുതുടങ്ങാം

മൂന്നാം ദിവസം രോഗിയെ വാർഡിലേക്കോ റൂമിലേക്കോ മാറ്റുന്നു. ശസ്ത്രക്രിയ കഴിഞ്ഞ് 6-10 ആഴ്ച്ചവരെ കഴുത്ത്, തോൽ, നെഞ്ച്, പുറം എന്നിവിടങ്ങളിലെ മാംസപേശികളിൽ വേദന അനുഭവപ്പെടാം. ഇതുകുറയ്ക്കാൻ ഇളം ചൂടുവെള്ളത്തിൽ കുളിക്കാം. ശസ്ത്രക്രിയാക്കുശേഷം 3 മാസം കഴിഞ്ഞ് നെഞ്ചെല്ല് പൂർണ്ണമായുണങ്ങുന്നതു വരെ 5 കിലോയിൽ കൂടുതൽ  ഭാരമുള്ള വസ്തുക്കൾ ഉയർത്താൻ പാടില്ല.

## അവലംബം
 

വർഗ്ഗം:ഹൃദയ ശസ്ത്രക്രിയ
വർഗ്ഗം:ഹൃദയം
യു.എ.ഇ. ദേശീയ ക്രിക്കറ്റ് ടീം

**യു.എ.ഇ. ദേശീയ ക്രിക്കറ്റ് ടീം** (അറബിക്:فريق الإمارات الوطني للكريكيت) (ഉർദു:متحدہ عرب قومی کرکٹ ٹیم کے امارات) അന്താരാഷ്ട്ര മത്സരങ്ങളിൽ യു.എ.ഇ.യെ പ്രതിനിധീകരിക്കുന്ന ഒരു ടീമാണ്. അവർ 1989ൽ ഐ.സി.സിയുടെ അംഗീകാരം നേടുകയും അടുത്ത വർഷം തന്നെ ഒരു അസ്സോസിയേറ്റ് അംഗമാകുകയും ചെയ്തു.

### വിവിധ ടൂർണമെന്റുകളിലെ പ്രകടനങ്ങൾ
#### [[ക്രിക്കറ്റ് ലോകകപ്പ്|ലോകകപ്പ്]]
* 1975 - 1987: യോഗ്യത നേടിയില്ല – ഐ.സി.സി. അംഗമായിരുന്നില്ല
* 1992: യോഗ്യതാ മത്സരങ്ങളിൽ പങ്കെടുത്തില്ല
* 1996: ആദ്യ റൗണ്ട്
* 1999 - 2011: യോഗ്യത നേടിയില്ല
* 2015 യോഗ്യത നേടി.

#### [[ഐ.സി.സി ഇന്റർകോണ്ടിനെന്റൽ കപ്പ്|ഇന്റർകോണ്ടിനെന്റൽ കപ്പ്]]
* [ഐ.സി.സി ഇന്റർകോണ്ടിനെന്റൽ കപ്പ് 2004|2004]]: സെമി ഫൈനൽ
* 2005: സെമി ഫൈനൽ
* 2006: ആദ്യ റൗണ്ട്
* 2009–10 (ഷീൽഡ്): രണ്ടാം സ്ഥാനം

#### [[ലോക ക്രിക്കറ്റ് ലീഗ്]]
* 2007 (ഡിവിഷൻ 2): 
* 2011 (ഡിവിഷൻ 2):

#### [[ഐ.സി.സി ലോകകപ്പ് യോഗ്യതാ മത്സരങ്ങൾ]]
* 1979 - 1986: യോഗ്യത നേടിയില്ല – ഐ.സി.സി. അംഗമായിരുന്നില്ല
* 1990: പങ്കെടുത്തില്ല
* 1994: ജേതാക്കൾ
* 1997: പത്താം സ്ഥാനം
* 2001: അഞ്ചാം സ്ഥാനം
* 2005: ആറാം സ്ഥാനം
* 2009: ഏഴാം സ്ഥാനം

#### [[ഏഷ്യ കപ്പ്]]
* 1983 - 1988: യോഗ്യത നേടിയില്ല – എ.സി.സി. അംഗമായിരുന്നില്ല
* 1990/91: പങ്കെടുത്തില്ല
* 1995: പങ്കെടുത്തില്ല
* 1997: യോഗ്യത നേടിയില്ല
* 2000: യോഗ്യത നേടിയില്ല
* 2004: ആദ്യ റൗണ്ട്
* 2008: ആദ്യ റൗണ്ട്

#### എ.സി.സി ട്രോഫി
* 1996: രണ്ടാം സ്ഥാനം
* 1998: സെമി ഫൈനൽ
* 2000: ജേതാക്കൾ
* 2002: ജേതാക്കൾ
* 2004: ജേതാക്കൾ
* 2006: ജേതാക്കൾ
* 2008 (എലൈറ്റ്): രണ്ടാം സ്ഥാനം
* 2010 (എലൈറ്റ്): ആറാം സ്ഥാനം

#### എ.സി.സി ട്വന്റി20 കപ്പ്
* 2007: നാലാം സ്ഥാനം
* 2009: രണ്ടാം സ്ഥാനം

## കളിക്കാർ
### നിലവിലുള്ള ടീം ഘടന

### കൂടുതൽ ഏകദിന റൺസ് നേടിയ കളിക്കാർ

### കൂടുതൽ ഏകദിന വിക്കറ്റുകൾ നേടിയ കളിക്കാർ

## അവലംബം

## പുറത്തേക്കുള്ള കണ്ണികൾ
* Emirates Cricket Board official website

വർഗ്ഗം:ദേശീയ ക്രിക്കറ്റ് ടീമുകൾ
കുത്തുബാപ്പാറ

അഭിമുഖം, സന്ദർശനം.
കൊല്ലം ജില്ലയിൽ പത്തനാപുരം താലുക്കിലെ ഇടമുളയ്ക്കൽ പഞ്ചായത്തിലെ തടിയ്ക്കാട് എന്ന പ്രദേശത്ത് നേർച്ചയ്ക്കായി ഉപയോഗിച്ചിരുന്ന സ്ഥലമാണ് കുത്തുബാപ്പാറ.1953 ൽ അഞ്ചലിലെ തടിയ്ക്കാട് എന്ന സ്ഥലത്ത് മുസ്ലിം പള്ളി വയ്ക്കുന്നതിനുമുമ്പ് ഈ പാറയിലാണ് ബാങ്ക് വിളിച്ചിരുന്നതും കുത്തുബ നടത്തിയിരുന്നതും. അങ്ങനെയാണ്  കുത്തുബാപ്പാറയെന്ന്  പേരു വന്നത്. ചന്ദനക്കാവിലും ഒറ്റക്കല്ലിലും ഇരുന്നിട്ടുള്ള മസൂത് ഔലിയാ കുത്തുബാപ്പാറയിലും പ്രാർത്ഥനാ നിരതനായി ഇരുന്നിട്ടുണ്ട്. രണ്ട് കാൽ പാദങ്ങൾ പാറക്കു മുകളിൽ കാണാം.
തടിക്കാട് ചന്തമുക്കിൽ നീന്നും അരക്കിലോമീറ്റർ പടിഞ്ഞാറോട്ട് പോയാൽ ഒരു വഞ്ചിപ്പെട്ടി കാണാം. അതിന്റെ സൈഡിൽക്കൂടി വടക്കോട്ടു പോയാൽ കുത്തുബാപ്പാറയിലെത്താം. 
ഇന്ന് ജാതിഭേദമന്നിയേ പലരും ഇവിടെ  പ്രാർഥന നടത്തുന്നു. ഒറോട്ടിയും ഇറച്ചിയുമാണ് പ്രധാന നേർച്ച. ഇവിടെ വറ്റാത്ത രണ്ട്  കുളങ്ങളുണ്ട്. കൊല്ലം ജില്ലയിലെ ഉയർന്ന പ്രദേശങ്ങളിലൊന്നായ ഇവിടെ നിന്നാൽ
മലമേൽപ്പാറ ,ചടയമംഗലം പാറ , കുടുക്കത്തു പാറ, എന്നിവ കാണാം. അവിടെ നിന്ന് സൂര്യാസ്തമയം കാണാൻ വളരെ മനോഹരമാണ്. ധാരാളം വിനോദസ‍ഞ്ചാരികൾ വരുന്ന ഇവിടെ മഴയത്ത് നനയാതെ നില്ക്കാൻ ഒരു കുടയും
പ്രകൃതി തന്നെ ഒരുക്കിയിട്ടുണ്ട്..

## കുറിപ്പുകൾ
*
പരിപ്രേക്ഷ്യാപഭ്രംശം

ഛായാഗ്രഹണത്തിൽ ഒരു വസ്തുവിന്റെ ലെൻസിനോട് അടുത്തുള്ളതും അകലെയുള്ളതുമായ സവിശേഷതകളുടെ വലിപ്പ വ്യത്യാസം മൂലം ആ വസ്തുവിന്റെ ചിത്രീകരണ പ്രതിബിംബത്തിൽ വസ്തുവിനും പരിസര പ്രദേശത്തിനും വക്രത ഉള്ളതായി ചിത്രീകരിക്കപ്പെടാം. ഈ പ്രതിഭാസമാണ് **പരിപ്രേക്ഷ്യാപഭ്രംശം**(Perspective distortion) എന്നു പറയപ്പെടുന്നത്.

പരിപ്രേക്ഷ്യാപഭ്രംശം നിർണ്ണയിക്കപ്പെടുന്നത് ദൃശ്യം ചിത്രീകരിക്കപ്പെടുന്ന ദൂരത്തിലും, ചിത്രീകരിക്കപ്പെട്ട ദൃശ്യം കാണുന്ന ദൂരത്തിലുമാണ്. കാരണം ചിത്രീകരിക്കാൻ ഉപയോഗിച്ച കാഴ്ചവട്ടം ആ ചിത്രം നാം കാണുമ്പോൾ ഉപയോഗിക്കുന്ന നമ്മുടെ കണ്ണിന്റെ കാഴ്ചവട്ടത്തിൽ നിന്നും ഇടുങ്ങിയതോ വീതിയുള്ളതോ ആയിരിക്കുമ്പോൾ നമ്മുടെ മസ്തിഷ്ക്കം കണക്കുകൂട്ടിയ ആപേക്ഷിക അളവുകളാവില്ല ചിത്രത്തിലുള്ളത്, അതുകൊണ്ടാണ് വക്രത നമുക്ക് അനുഭവപ്പെടുന്നത്.

രണ്ടു തരത്തിലുള്ള ദർശന അപഭ്രംശങ്ങൾ കാണപ്പെടുന്നുണ്ട്. നീളൽ അപഭ്രംശവും ചുരുങ്ങൽ അപഭ്രംശവും ആണ് അവ. വൈഡ്-ആംഗിൾ അപഭ്രംശം എന്നും ടെലിഫോട്ടോ അപഭ്രംശം എന്നും ഇവക്ക് പേരുണ്ട്.

നീളൽ അപഭ്രംശം കാണപ്പെടുന്നത് അടുത്തുനിന്ന് വീതിയുള്ള കാഴ്ചവട്ടമുള്ള(വൈഡ് ആംഗിൾ) ലെൻസ് ഉപയോഗിച്ച് എടുക്കുന്ന ചിത്രങ്ങളിലാണ്. ലെൻസിനോട് അടുത്തു നിന്നിരുന്ന വസ്തുക്കൾ അകലെയുണ്ടായിരുന്ന വസ്തുക്കളേക്കാൾ അസാധാരണമായ വലിപ്പം പ്രകടിപ്പിക്കും, അതുപോലെ അകലെയുള്ള വസ്തുക്കൾ അസാധാരണമാം വിധം ചെറുതും ആയിരിക്കും. ഇതുമൂലം അടുത്തുള്ള വസ്തുക്കൾ ദൃശ്യം പകർത്തുമ്പോൾ ഉണ്ടായിരുന്നതിനേക്കാൾ അടുത്തും അകലെയുള്ളവ ശരിക്കും ഉണ്ടായിരുന്ന ദൂരത്തേക്കാൾ അകലെയും ആയി അനുഭവപ്പെടുന്നു. അതായത് വസ്തുക്കൾ തമ്മിലുള്ള ദൂരം നീട്ടപ്പെടുന്നു, അങ്ങനെയാണ് നീളൽ അപഭ്രംശം എന്ന പേരു വന്നത്.

ചുരുങ്ങൾ അപഭ്രംശം ദൂരെ നിന്ന് കൂടിയ ഫോക്കൽ ദൂരമുള്ള ലെൻസ് ഉപയോഗിച്ച് എടുക്കുന്ന ചിത്രങ്ങളിൽ കാണപ്പെടുന്നു. ദൃശ്യത്തിലെ ദൂരെയുള്ള വസ്തുക്കൾ ചിത്രത്തിൽ അതേ വലിപ്പം കാണിക്കുമെങ്കിലും അടുത്തുള്ള വസ്തുക്കൾ അസാധാരണമാം വിധം ചെറുതായിരിക്കും. ചിത്രം കാണുന്ന ആൾക്ക് വസ്തുക്കൾ തമ്മിലുള്ള ദൂരം വളരെ കുറവായി തോന്നും, ഇങ്ങനെ ദൂരം ചുരുങ്ങുന്നതു കൊണ്ടാണ് ഈ തരം അപഭ്രംശത്തെ ചുരുങ്ങൾ അപഭ്രംശം എന്നു പറയുന്നത്.

ശ്രദ്ധിക്കേണ്ട കാര്യം പരിപ്രേക്ഷ്യാപഭ്രംശം ഉണ്ടാകാൻ കാരണം ദൂരമാണെന്നതാണ് അല്ലാതെ ലെൻസിന്റെ പ്രത്യേകത അല്ല.ഏതു രണ്ടു ലെൻസ് ഉപയോഗിച്ചാലും ഒരു ദൃശ്യത്തിന്റെ ഒരേ ദൂരത്തു നിന്നുള്ള രണ്ടു ചിത്രങ്ങൾ ഒരേ ദർശന അപഭ്രംശം കാണിക്കും. പക്ഷേ വൈഡ്-ആംഗിൾ ലെൻസുകൾക്ക് വീതിയേറിയ കാഴ്ചവട്ടം ഉള്ളതിനാൽ അവ അടുത്തു നിന്നും ടെലിഫോട്ടോ ലെൻസുകൾക്ക് ഇടുങ്ങിയ കാഴ്ചവട്ടം ഉള്ളതു കൊണ്ട് അവ ദൂരെനിന്നുമാണ് സാധാരണ ഛായാഗ്രഹണത്തിനായി ഉപയോഗിക്കുന്നത്.
## പ്രകാശശാസ്ത്രത്തിൽ
ഒരു ഗോസ്സിയൻ പ്രകാശസംവിധാനത്തിൽ നമുക്ക് ചിത്രീകരിക്കപ്പെടുന്ന വസ്തുവിന്റെ സ്ഥലവും അതുണ്ടാക്കുന്ന പ്രതിബിംബത്തിന്റെ സ്ഥലവും ഒരേ തലത്തിലാണെന്നു കരുതാം. അതുകൊണ്ട് ലെൻസ് കേന്ദ്രീകരിച്ചിരിക്കുന്ന ഒരു വസ്തുവിനെ സംബന്ധിച്ച് നോക്കുമ്പൊൾ, ലെൻസും അതുണ്ടാക്കുന്ന പ്രതിബിംബവും തമ്മിലുള്ള ദൂരംs_i, ലെൻസും വസ്തുവും തമ്മിലുള്ള ദൂരംs_o, ഫോക്കസ് ദൂരംf എന്നിവ ബന്ധപ്പെട്ടിരിക്കുന്നത്:
{1 \over s_i} + {1 \over s_o} = {1 \over f}

ട്രാൻസ്‌വേഴ്സ് മാഗ്നിഫിക്കേഷൻ M 

M = {s_i \over s_o} = {f \over (s_o-f)}

## അവലംബം

വർഗ്ഗം:ഛായാഗ്രഹണം
വാൽക്കണ്ണാടി

നീണ്ട പിടിയോടുകൂടിയ മുഖക്കണ്ണാടിയാണ് **വാൽക്കണ്ണാടി**. വാൽക്കണ്ണാടി ഒരു ശുഭവസ്തുവായിട്ടാണ് കണക്കാക്കുന്നത്. അതുകൊണ്ട് ഹിന്ദു ആചാരങ്ങളിൽ അഷ്ടമംഗല്യത്തട്ടിലെ ഒരു ഘടകമാണ്. സാധാരണയായി ഓടുകൊണ്ടോ പഞ്ചലോഹം കൊണ്ടോ ആണ് ഇതു നിർമ്മിക്കുന്നത്. കൂടാതെ ഇതിന്റെ വാലിന്റെ അഗ്രത്ത് ഒരു നേരിയ വളവുണ്ട്. വാൽക്കണ്ണാടിക്ക് വ്യക്തമായ ആകൃതിയും അളവുകളും ഉണ്ട്. വാൽക്കണ്ണാടി പവിത്രമായ ദേവതാ സങ്കല്പമാണ്. അതുകാരണം ചില ദേവീക്ഷേത്രങ്ങളിൽ വാൽക്കണ്ണാടി, പഞ്ചലോഹം കൊണ്ട് പണിത് വിഗ്രഹമായി പ്രതിഷ്ഠിക്കാറുണ്ട്. ഇതാണ് **വാൽക്കണ്ണാടിബിംബം**.  പ്ലാസ്റ്റിക് ഫ്രയിമിൽ ദർപ്പണം ഘടിപ്പിച്ച രീതിയിലും ഇപ്പോൾ ലഭ്യമാണ്. ആറന്മുളക്കണ്ണാടിയോട് ഇതിനു സാദൃശ്യം ഉണ്ട്. 

ബ്രാഹ്മണയുവതികൾ വിവാഹമണ്ഡപത്തിലിരിക്കുമ്പോൾ, വാൽക്കണ്ണാടി കൈയിൽ പിടിക്കാറുണ്ട്.  

ചിലയിടങ്ങളിൽ  നവരാത്രി ഉത്സവം നടക്കുമ്പോൾ ദേവീചൈതന്യം വാൽക്കണ്ണാടിയിലേക്ക് ആവാഹിച്ചശേഷമാണ് പൂജകൾ നടത്തുന്നത്. 

*ഈശ്വരസങ്കല്പമാന്നെങ്കിലും വാൽക്കണ്ണാടി പ്രത്യേകം അളവിൽ പണിയിച്ച്‌ പണ്ട് മഹാആൾക്കാർ (ഉദാ: അധികാരികൾ) മുഖം നോക്കാൻ ഉപയോഗിച്ചിരുന്നു.*

## ഇതും കാണുക
*അഷ്ടമംഗല്യം
*ആറന്മുളക്കണ്ണാടി
* വാൽക്കണ്ണാടി അഷ്ടമംഗല്യത്തട്ടിൽ
വർഗ്ഗം:കണ്ണാടികൾ
വർഗ്ഗം:അഷ്ടമംഗല്യവസ്തു
പുത്തൻപള്ളി

തൃശൂർ നഗരഹൃദയത്തിൽ സ്ഥിതിചെയ്യുന്ന സീറോ മലബാർ കത്തോലിക്കാ ദേവാലയമാണ്  **പുത്തൻ പള്ളി** എന്നറിയപ്പെടുന്ന **വ്യാകുലമാതാവിന്റെ ബസിലിക്ക** (ഇംഗ്ലീഷ്: Our Lady of Dolours Basilica, *ഒവർ ലേഡി ഓഫ് ഡോളേസ് ബസിലിക്ക*). ഇന്ത്യയിലെ ഏറ്റവും വലിയ ക്രിസ്ത്യൻ ദേവാലയമാണ് ഇത്. ഗോത്തിക് വാസ്തുശൈലിയിൽ പണിതീർത്തിട്ടുള്ള ഈ ദേവാലയത്തിന്റെ ആകെ വിസ്തീർണ്ണം 25,000 ചതുരശ്ര അടിയാണ്. ഉയരത്തിൽ ഇന്ത്യയിൽ ഒന്നാമതും ഏഷ്യയിൽ മൂന്നാമതുമാണ് ഈ പള്ളി. 146അടി വീതം ഉയരമുള്ള രണ്ട് മണിഗോപുരങ്ങളും  260 അടി ഉയരമുള്ള ബൈബിൾ ടവറും ചേർന്നതാണ് ഈ പള്ളിയുടെ ഘടന.

## ചരിത്രം
ലഘുചിത്രം|ഇടത്ത്‌|പുത്തൻപള്ളിയുടെ ഏറ്റവും ഉയർന്ന ഗോപുരമായ ബൈബിൾ ടവർ
തൃശൂർ നഗരത്തിന്റെ വികസനത്തിന് ക്രൈസ്തവ ജനങ്ങളുടെ പങ്കാളിത്തം അനിവാര്യമാണ് എന്നു മനസ്സിലാക്കിയ ശക്തൻ തമ്പുരാൻ അരണാട്ടുക്കര, ഒല്ലൂർ, കൊട്ടേക്കാട് തുടങ്ങിയ പ്രദേശങ്ങളിൽനിന്ന് 52 സിറിയൻ ക്രിസ്ത്യൻ കുടുംബങ്ങളെ നഗരത്തിൽ കൊണ്ടുവന്ന് പുനരധിവസിപ്പിക്കുകയുണ്ടായി.  അതേ സമയം നഗരത്തിൽ ക്രിസ്ത്യൻ പള്ളികൾ ഉണ്ടായിരുന്നില്ല. ക്രിസ്ത്യൻ കുടുംബങ്ങളുടെ വൈഷമ്യങ്ങൾ മനസ്സിലാക്കിയ മഹാരാജാവ് ഉടനെതന്നെ നഗരത്തിൽ ഒരു പള്ളി പണിയാനുള്ള അനുമതി നൽകി.

1814ൽ കൊടുങ്ങല്ലൂർ അതിരൂപതാ ബിഷപ് പള്ളിയുടെ നിർമ്മാണത്തിന് അനുമതിയും ആശീർവാദവും നൽകി. 1814-1838 കാലയളവിൽ പള്ളി കൊടുങ്ങല്ലൂർ അതിരൂപതയുടെ അധികാരപരിധിയിലായിരുന്നു

## ചിത്രശാല


File:Thrissur_Puthenppally_-_തൃശ്ശൂർ_പുത്തൻ‌പള്ളി_01.JPG|പോപ്പ് ജോൺ പോൾ രണ്ടാമൻ തൃശ്ശൂർ സന്ദർശിച്ച സമയത്തെ വേദിയുടെ മാതൃക
File:Thrissur_Puthenppally_-_തൃശ്ശൂർ_പുത്തൻ‌പള്ളി_02.JPG|പുത്തൻപള്ളി
File:Thrissur_Puthenppally_-_തൃശ്ശൂർ_പുത്തൻ‌പള്ളി_03.JPG|ബൈബിൾ ടവറിൽ നിന്നുള്ള ദൃശ്യം
File:Thrissur_Puthenppally_-_തൃശ്ശൂർ_പുത്തൻ‌പള്ളി_04.JPG|ബൈബിൾ ടവറിൽ നിന്നുള്ള ദൃശ്യം - അകലെ ലൂർദ്ദ് പള്ളിയും കാണാം
File:Thrissur_Puthenppally_-_തൃശ്ശൂർ_പുത്തൻ‌പള്ളി_05.JPG|ബൈബിൾ ടവറിൽ നിന്നുള്ള അരിയങ്ങാടിയിലെ ദൃശ്യം
File:Thrissur_Puthenppally_-_തൃശ്ശൂർ_പുത്തൻ‌പള്ളി_06.JPG|ബൈബിൾ ടവറിൽ നിന്നുള്ള ദൃശ്യം


## അവലംബം

*http://www.doloursbasilica.com/history.aspx 

## പുറത്തേക്കുള്ള കണ്ണികൾ
* പുത്തൻ പള്ളി കാണാൻ ഇവിടെ അമർത്തുക 

വർഗ്ഗം:തൃശ്ശൂർ ജില്ലയിലെ ക്രിസ്ത്യൻ പള്ളികൾ
വർഗ്ഗം:സീറോ മലബാർ കത്തോലിക്കാ സഭയിലെ പള്ളികൾ
പൊർഫീറിയോ ഡിയാസ്

മെക്സിക്കോയിലെ മുൻ പ്രസിഡന്റായിരുന്നു **പൊർഫീറിയോ ഡിയാസ്**(1830 സെപ്റ്റംബർ15 – 1915 ജൂലൈ 2) 1876 മുതൽ 80 വരേയും 84 മുതൽ 1911 വരേയും മെക്സിക്കൻ ഭരണം നിയന്ത്രിച്ച ഇദ്ദേഹത്തെ ഒരു സേച്ഛാധിപതിയായും കണക്കാക്കുന്നുണ്ട്. *ജോസ് ഡി ലാ ക്രൂസ് പൊർഫീറിയോ ഡിയാസ്* എന്നാണ് ഇദ്ദേഹത്തിന്റെ മുഴുവൻ പേര്. ഒക്സാക്ക (Oaxaca) പട്ടണത്തിലെ ഒരു സാധുകുടുംബത്തിൽ 1830 സെപ്റ്റംബർ 15-നായിരുന്നു ജനനം. ചെറുപ്പത്തിൽ പുരോഹിതനാകാനുള്ള പരിശീലനം നേടിയെങ്കിലും 1846-48 കാലത്ത് അമേരിക്കൻ ഐക്യനാടുകളുമായി നടന്ന യുദ്ധത്തിൽ പങ്കെടുത്തുകൊണ്ട് ഇദ്ദേഹം സൈനിക-രാഷ്ട്രീയ രംഗങ്ങളിലേക്കു കടക്കുകയാണുണ്ടായത്.

## ലിബറൽ പക്ഷത്തിന്റെ മുന്നണിപോരാളി

പിന്നീട് നിയമപഠനത്തിൽ ശ്രദ്ധ കേന്ദ്രീകരിച്ചു. മെക്സിക്കൻ രാഷ്ട്രീയത്തിൽ ലിബറൽ നേതാവായിരുന്ന ബെനിറ്റോ ജൂവാറെസിന്റെ വലംകയ്യായി ഇദ്ദേഹം പ്രവർത്തിച്ചുപോന്നു. മെക്സിക്കോയിൽ സാന്റാ ആന്നായുടെ ഭരണത്തിനെതിരായി ലിബറൽപക്ഷം 1854-ൽ നടത്തിയ വിപ്ലവത്തിലും പിന്നീടുണ്ടായ ആഭ്യന്തര സമരങ്ങളിലും ഇദ്ദേഹം ലിബറൽ പക്ഷത്തിന്റെ മുന്നണിപ്പോരാളിയായി പ്രവർത്തിച്ചു. ഇതോടെ സൈന്യത്തിൽ ഉന്നതശ്രേണിയിലെത്താൽ കഴിഞ്ഞു. 1861-ൽ ഇദ്ദേഹം ജനറൽ പദവിയിലെത്തിയിരുന്നു. പ്രസിഡന്റ് സ്ഥാനത്തേക്കുള്ള തെരഞ്ഞെടുപ്പിൽ ജൂവാറെസിനെ ഇദ്ദേഹം പിന്തുണച്ചു. 1861-67 കാലത്തെ ഫ്രഞ്ച് അധിനിവേശത്തിനെതിരായി പോരാടിയ ശ്രദ്ധേയനായ പടയാളിയായിരുന്നു ഡിയാസ്.

## സജീവരാഷ്ട്രീയത്തിൽ

സമാധാനം പുനഃസ്ഥാപിച്ചതോടെ ഇദ്ദേഹം പട്ടാളത്തിൽ നിന്നും വിരമിച്ച് വിശ്രമജീവിതം നയിച്ചുതുടങ്ങി. എന്നാൽ ജൂവാറെസിന്റെ നയങ്ങളിൽ അസംതൃപ്തനായ ഡിയാസ് രാഷ്ട്രീയത്തിൽ സജീവ പങ്കാളിയാവുകയും 1871-72 കാലത്ത് അദ്ദേഹത്തിനെതിരായ നിലപാടെടുക്കുകയും ചെയ്തു. ജൂവാറെസ് വീണ്ടും തെരഞ്ഞെടുക്കപ്പെടാതിരിക്കാൻ ഡിയാസ് നടത്തിയ പ്രക്ഷോഭം പക്ഷേ ഫലവത്തായില്ല. ജൂവാറെസിന്റെ പിൻഗാമിയായി വന്ന സെബാസ്റ്റ്യൻ ലെർദൊ ദെ ടെജാദ രണ്ടാംതവണ സ്ഥാനമേറ്റപ്പോൾ അതിനെതിരായി ഡിയാസ് വീണ്ടുമൊരു പ്രക്ഷോഭത്തിനു നേതൃത്വം നൽകി. ഇതു വിജയിക്കുകയും 1876-77-ൽ ഇദ്ദേഹം മെക്സിക്കോയുടെ താത്ക്കാലിക പ്രസിഡന്റാവുകയും ചെയ്തു.

## പ്രസിഡന്റായി തിരഞ്ഞെടുക്കപ്പെട്ടു

1877-ൽ പ്രസിഡന്റായി തെരഞ്ഞെടുക്കപ്പെട്ടു. 1880-ലെ തെരഞ്ഞെടുപ്പിൽ മത്സരിക്കാതെ ഇദ്ദേഹം സ്ഥാനമൊഴിഞ്ഞു. എന്നാൽ 1884-ൽ വീണ്ടും മത്സരിച്ച് പ്രസിഡന്റ് സ്ഥാനത്തെത്തി. തുടർന്ന് 26 വർഷം (തുടർച്ചയായി ഏഴുതവണ) പ്രസിഡന്റു പദവി വഹിച്ചു. ഇക്കാലത്ത് മെക്സിക്കോയുടെ സാമ്പത്തിക ഉന്നമനത്തിന് ഉപോൽബലകമായ നയം നടപ്പിലാക്കിയെങ്കിലും സാമൂഹിക പ്രശ്നങ്ങളിൽ വേണ്ടത്ര ശ്രദ്ധ ചെലുത്തിയിരുന്നില്ല എന്ന വിമർശനം ഇദ്ദേഹത്തിനെതിരായി ഉയർന്നുവന്നു. ദീർഘകാലം മെക്സിക്കോയുടെ ഭരണ നേതൃത്വം വഹിച്ച ഡിയാസിന് ഒരു സ്വേച്ഛാധിപതിയുടെ പരിവേഷമുണ്ട്. ജനവികാരം ഇദ്ദേഹത്തിനെതിരായിത്തീരുകയും ഫ്രാൻസിസ്കോ മാഡെറോയുടെ നേതൃത്വത്തിൽ പ്രതിഷേധം ശക്തമാകുകയും ചെയ്തതോടെ 1911-ൽ അധികാരമൊഴിഞ്ഞ് ഇദ്ദേഹം പാരിസിലേക്കു പോയി. അവിടെ 1915 ജൂലൈ 2-ന് നിര്യാതനായി.

## പുറത്തേക്കുള്ള കണ്ണികൾ
*http://latinamericanhistory.about.com/od/presidentsofmexico/p/08pordiazbio.htm 
*http://www.britannica.com/EBchecked/topic/161912/Porfirio-Diaz
*http://www.infoplease.com/encyclopedia/people/diaz-porfirio.html

വർഗ്ഗം:1830-ൽ ജനിച്ചവർ
വർഗ്ഗം: 1915-ൽ മരിച്ചവർ
വർഗ്ഗം:സെപ്റ്റംബർ 15-ന് ജനിച്ചവർ
വർഗ്ഗം:ജൂലൈ 5-ന് മരിച്ചവർ

വർഗ്ഗം:മെക്സിക്കൻ പ്രസിഡന്റുമാർ
ചെന്നൈ തുറമുഖം - മധുരവയൽ പാത

**ചെന്നൈ തുറമുഖം - മധുരവയൽ എക്‌സ്പ്രസ് വേ** ചെന്നൈയിൽ   ദൂരം ഉയരത്തിൽ നിർമ്മിക്കപ്പെട്ടു വരുന്ന ഒരു അതിവേഗ പാതയണ്. ഇത് ചെന്നൈ തുറമുഖത്തിന്റെ 10-ാം നമ്പർ ഗേറ്റിൽ നിന്നു തുടങ്ങി കോയമ്പേട് വരെ കൂവം ആറിന്റെ കരയിലൂടെയും, പിന്നീട് ദേശീയപത 4 ന്റെ മധ്യഭാഗത്തു കൂടെയും മധുരവയൽ വരെ ഉയരമുള്ള തൂണുകളിൻ മേൽ നിർമ്മിച്ചു വരുന്നു. 

## നിർമ്മാണപ്രവർത്തനങ്ങൾ

Image:Port-Maduravoyal Expressway2.jpg|മധുരവയലിനടുത്തുള്ള റോഡ് ജംഗ്ഷൻ.
Image:Port-Maduravoyal Expressway1.jpg
Image:Port-Maduravoyal Expressway3.jpg


വർഗ്ഗം:തമിഴ്നാട്ടിലെ പാതകൾ
വർഗ്ഗം:ഇന്ത്യയിലെ ഗതാഗതം
വർഗ്ഗം:തമിഴ്നാട്ടിലെ ഗതാഗതം
സ്കോട്ട്‌ലൻഡ് ദേശീയ ക്രിക്കറ്റ് ടീം

**സ്കോട്ട്‌ലൻഡ് ദേശീയ ക്രിക്കറ്റ് ടീം** രാജ്യാന്തര ക്രിക്കറ്റിൽ സ്കോട്ട്ലൻഡിനെ പ്രതിനിധീകരിക്കുന്ന ഒരു ടീമാണ്. 1994ൽ ഐ.സി.സി. അവരെ അസോസിയേറ്റ് അംഗങ്ങളായി തിരഞ്ഞെടുത്തു.

## വിവിധ ടൂർണമെന്റുകളിലെ പ്രകടനങ്ങൾ

## വിവിധ രാജ്യങ്ങൾക്കെതിരെയുള്ള ഏകദിന ക്രിക്കറ്റ് പ്രകടനങ്ങൾ

*അവസാന അപ്ഡേറ്റ് ഡിസംബർ 14, 2011.*

## അവലംബം

വർഗ്ഗം:ദേശീയ ക്രിക്കറ്റ് ടീമുകൾ
ഉഡുപ്പി റോമൻ കത്തോലിക്കാ രൂപത

റോമൻ കത്തോലിക്കാ സഭയിലെ കർണ്ണാടകയിലെ ഒരു രൂപതയാണ് **ഉഡുപ്പി രൂപത**. ബാംഗ്ലൂർ അതിരൂപതയുടെ കീഴിലുള്ള മംഗലാപുരം രൂപത വിഭജിച്ചാണ് പുതിയ രൂപത 2012-ൽ നിലവിൽ വന്നത്. ബെനഡിക്ട് പതിനാറാമൻ മാർപാപ്പായാണ് രൂപത സ്ഥാപിച്ചത്. ഷിമോഗ രൂപതയുടെ മെത്രാനായ റവ. ഡോ.ജെറാൾഡ് ഐസക് ലോബോയാണു രൂപതയുടെ മെത്രാൻ. ഉഡുപ്പിയ്ക്കു സമീപമുള്ള കാള്ളിയാൻപുർ ഔർ ലേഡി ഓഫ് മിറക്കിൾസ് ദേവാലയമാണു രൂപതയുടെ കത്തീഡ്രൽ. ഉഡുപ്പി, കാർക്കള, കുന്ദാപുരം എന്നീ ജില്ലകൾ പുതിയ രൂപതയുടെ കീഴിലാണ്. രൂപതയിൽ 1,06,149 അംഗങ്ങളും 46 ഇടവകകളും 58 വൈദികരും 28 സന്യാസ വൈദികരും 225 സന്യാസിനികളുമുണ്ട്.

## അവലംബം

വർഗ്ഗം:ലത്തീൻ കത്തോലിക്കാ സഭയിലെ രൂപതകൾ
ആർ. പ്രേമദാസ സ്റ്റേഡിയം

**ആർ. പ്രേമദാസ സ്റ്റേഡിയം** (, ) ശ്രീലങ്കയിലെ അതിപ്രശസ്തമായ ഒരു ക്രിക്കറ്റ് സ്റ്റേഡിയമാണ്. ശ്രീലങ്കയിലെ കൊളംബോയിലാണ് ഇത് സ്ഥിതിചെയ്യുന്നത്. 1986ലാണ് ഈ സ്റ്റേഡിയം പണികഴിപ്പിച്ചത്. നൂറിലേറെ രാജ്യാന്തര ഏകദിന മത്സരങ്ങൾ ഇവിടെ അരങ്ങേറിയിട്ടുണ്ട്. മുൻ ശ്രീലങ്കൻ പ്രസിഡന്റായിരുന്ന രണസിംഗേ പ്രേമദാസയുടെ ആഗ്രഹപ്രകാരമാണ് ഈ സ്റ്റേഡിയം നിർമിച്ചത്. അദ്ദേഹത്തിന്റെ സ്മരണാർത്ഥമാണ് സ്റ്റേഡിയത്തിന് ഈ പേരു നൽകിയത്.

## അവലംബം

വർഗ്ഗം:ശ്രീലങ്കയിലെ ക്രിക്കറ്റ് സ്റ്റേഡിയങ്ങൾ
ക്രിക്കറ്റ് ലോകകപ്പ് 1996

**ക്രിക്കറ്റ് ലോകകപ്പ് 1996** ആറാമത്തെ ക്രിക്കറ്റ് ലോകകപ്പ് ടൂർണമെന്റായിരുന്നു. ഇന്ത്യ, പാകിസ്താൻ, ശ്രീലങ്ക എന്നീ രാജ്യങ്ങൾ സംയുക്തമായാണ് ഈ ലോകകപ്പിന് ആതിഥ്യം വഹിച്ചത്. 1996 ഫെബ്രുവരി 14 മുതൽ മാർച്ച് 17 വരെയാണ് ഈ ടൂർണമെന്റ് അരങ്ങേറിയത്. പാകിസ്താനിലെ ലാഹോർ ഗദ്ദാഫി സ്റ്റേഡിയത്തിൽ നടന്ന ഫൈനലിൽ ഓസ്ട്രേലിയയെ തോല്പിച്ച് ശ്രീലങ്ക ആദ്യമായി ക്രിക്കറ്റ് ലോകകപ്പ് നേടി.

## പങ്കെടുത്ത ടീമുകൾ

## ഉയർന്ന റൺസ് സ്കോറർമാർ

## ഉയർന്ന വിക്കറ്റ് നേട്ടക്കാർ

## അവലംബം

## പുറത്തേക്കുള്ള കണ്ണികൾ
*Cricket World Cup 1996 Scorecards  in CricketFundas
*Cricket World Cup 1996  from ESPNCricinfo

വർഗ്ഗം:ഏകദിന ക്രിക്കറ്റ് ലോകകപ്പുകൾ
ഗവണ്മെന്റ് ഹയർസെക്കണ്ടറി സ്കൂൾ, മംഗലം

ആലപ്പുഴ ജില്ലയിലെ ആറാട്ടുപുഴ പഞ്ചായത്തിൻറ്റെ  വടക്കേയറ്റത്ത് കാർത്തികപ്പള്ളി ക്കടുത്ത് അറബിക്കടലിനും കായംകുളം കായലിനും മദ്ധ്യത്തിലായി 1802-ൽ സ്ഥാപിച്ച ഈ സ്ക്കൂൾ, കേരളത്തിലെതന്നെ ഏറ്റവും പഴക്കം ചെന്ന സ്ക്കൂളുകളിലൊന്നാണ്.  ഈഴവ, പിന്നോക്ക സമുദായങ്ങൾക്ക് സ്ക്കൂൾവിദ്യാഭ്യാസം നിഷേധിക്കപ്പെട്ടിരുന്ന കാലഘട്ടത്തിൽ 1802- ൽ ഈഴവ കുടിപ്പള്ളിക്കൂടം എന്ന പേരിൽ ആരംഭിച്ച ഈ സ്ഥാപനം 1854-ൽ സർക്കാർഏറ്റെടുത്തു.  അന്നു മുതൽ മംഗലം സർക്കാർമലയാളം സ്ക്കൂൾഎന്ന പേരിൽ അറിയപ്പെട്ടു.  ലോവർപ്രൈമറി സ്ക്കൂളായി തുടങ്ങിയ സ്ഥാപനം 1908-ൽ അപ്പർപ്രൈമറി സ്ക്കൂളായി ഉയർത്തി.  1952-ൽ ശ്രീ പട്ടം താണുപിള്ള മുഖ്യനായ മന്ത്രിസഭയിലെ ഗതാഗതമന്ത്രിയും ആറാട്ടുപുഴ പ്രദേശവാസിയുമായ ശ്രീ എ. അച്യുതൻവക്കീലിന്റെ ശ്രമഭലമായി ഹൈസ്ക്കൂളായി ഉയർത്തി.  2000- ല് ഈ സ്ക്കൂളിനെ ഹയർസെക്കന്ററി സ്ക്കൂളായി ഉയർത്തി.

## ചരിത്രം
ഈഴവ, പിന്നോക്ക സമുദായങ്ങൾക്ക് സ്ക്കൂൾവിദ്യാഭ്യാസം നിഷേധിക്കപ്പെട്ടിരുന്ന കാലഘട്ടത്തിൽ 1802- ൽ ഈഴവ കുടിപ്പള്ളിക്കൂടം എന്ന പേരിൽ ആരംഭിച്ച ഈ സ്ഥാപനം 1854-ൽ സർക്കാർ ഏറ്റെടുത്തു.  അന്നു മുതൽ മംഗലം സർക്കാർ മലയാളം സ്ക്കൂൾ എന്ന പേരിൽ അറിയപ്പെട്ടു.  ലോവർപ്രൈമറി സ്ക്കൂളായി തുടങ്ങിയ സ്ഥാപനം 1908-ൽ അപ്പർപ്രൈമറി സ്ക്കൂളായി ഉയർത്തി.  1952-ൽ ശ്രീ പട്ടം താണുപിള്ള മുഖ്യനായ മന്ത്രിസഭയിലെ ഗതാഗതമന്ത്രിയും ആറാട്ടുപുഴ പ്രദേശവാസിയുമായ ശ്രീ എ. അച്യുതൻവക്കീലിന്റെ ശ്രമഫലമായി ഹൈസ്ക്കൂളായി ഉയർത്തി.  2000- ൽ ഈ സ്ക്കൂളിനെ ഹയർസെക്കന്ററി സ്ക്കൂളായി ഉയർത്തി.

## ഭൗതികസൗകര്യങ്ങൾ
ഏകദേശം നാല് ഏക്കർ ഭൂമിയിലാണ് വിദ്യാലയം സ്ഥിതിചെയ്യുന്നത്. ഹയർസെക്കന്ററി ഉൾപെടെ 33 ഡിവിഷനുകളുള്ള വിദ്യാലയത്തിന് 7 കെട്ടിടങ്ങളിലായി 33 ക്ലാസ് മുറികളും സയൻസ് ലാബുകളും കംമ്പ്യൂട്ടർ ലാബും ലൈബ്രറിയും സ്മാർട്ട് ക്ലാസ്സ് റൂമും വിദ്യാലയത്തിനുണ്ട്.  ഹൈസ്ക്കൂളിനും ഹയർസെക്കന്ററിക്കും കൂടി ഏകദേശം ഇരുപതോളം കമ്പ്യൂട്ടറുകളുണ്ട്.  
ഒരുകോടി രൂപയുടെ ഹയർസെക്കന്ററി ബ്ലോക്കിന്റെ ഉദ്ഘടനം മെയ 2010 ൽ നടന്നു. മുപ്പത് ലക്ഷത്തിന്റെ ഹൈസ്കൂൾബ്ലോക്കിന്റെയും നിർമ്മാണം പുരോഗമിക്കുന്നു.
## അവലംബം
# സ്കൂള്വിക്കിയിൽ നിന്നും

വർഗ്ഗം:ആലപ്പുഴ ജില്ലയിലെ വിദ്യാലയങ്ങൾ